Бирдамликка чорловчи мерос — Ishonch Gazetasi\nБирдамликка чорловчи мерос\nЖаҳонга машҳур ёзувчи Чингиз Айтматовнинг «Оқ кема» қиссаси кўп маъноли ғаройиб адабий обидадир. Бир қарашда оддий кўринган нарса ҳамда ҳодисалар асарда ўзгача рамз ва тимсоллар вазифасини бажарган. Унда туркий халқлар мифологиясидан фойдаланиб, янги адабий олам яратилган. Асарда тоғ бағридаги хилват бир маконда бор-йўғи уч оиладан иборат муҳитда ўсаётган ёлғиз боланинг ҳаёт йўли унинг олам ва одамларга бўлган муносабатлари орқали ўз бадиий ифодасини топган. Бола атрофида кечаётган воқеа-ҳодисалар, кишилар ўртасидаги муносабатларни болалик қалби билан ҳис қилади, лекин катта одамлардек англайди.\nБоланинг хаёлида дастлаб ўзи ҳам аниқ билмаган, англамаган бир фикр туғён ура бошлайди. Бу Мўмин чол мансуб бўлган дунё – бобосининг дунёси ҳақидаги фикр. Бу дунё — ожизлар олами. Унинг фуқароси ҳаммага фақат яхши гапириб, яхши хизмат қилиб, ёлвориб, оғриқларига чидаб, зулмга итоат этиб, уни кечириб яшайди. Афсуски, бу дунёда фақат Мўмин чол яшайди, холос. Уни ҳар қандай хўрликларга чидай оладиган, сабр ва бардош эгаси қилиб шакллантирган гарди дунда биргина ҳамроҳ бор. Бу – набира. Бола – набира ҳали бобоси каби камситиш ва хўрлашларга кўниккан эмас. Лекин ғурбат ва ожизлик дунёси боланинг қалбига чуқур ўрнашган – у тез таъсирланади, йиғлоқиликка мойил бўлмаса ҳам, шу куч таъсир доирасида яшайди. Чунки инсоннинг руҳий-психологик шаклланиши ўзи яшаётган муҳитда мавжуд бўлган руҳий-психологик ҳолатлар билан белгиланган бўлади. Инсон ўзи мансуб бўлган жамоа (жамият) аъзоларининг ўзаро муносабатлари доирасида шаклланади. Бу муҳит камол топтириши баробарида одамни мажруҳ ҳам қилиб қўйиши мумкин.\nБола жисмонан балоғатга етмаган, жисмоний кучга тўлмаган. Айни шу даврида руҳий-маънавий ва психологик жиҳатдан жароҳатланади, мажруҳ қалб эгаси охир-оқибатда балиққа айланиб сузиб кетади – ҳалок бўлади. Бола қалби, аслиятдан келиб чиқилса, поклигича қолади: у ўзи яшаётган чиркин ва ғурбат дунёсидан, истиқболсиз ҳаётдан воз кечади.\nБоланинг балиққа айланиши ва ҳалок бўлишида у яшаётган географик муҳитнинг ҳам ўрни бор: бу оқ кема сузиб юрадиган Иссиқкўл; оқ кемада сузиб юрадиган отасига бўлган чексиз интилиш; бобоси қуриб берган кичик кўлча. У шу кўлчада кўзини очиб, балиқ сингари сузишни ўрганган.\nБола фожиасининг ижтимоий жиҳати оиланинг ижтимоий мазмуни билан боғланади. Ҳамма даврлар ва ҳамма оилаларда бўлгани сингари бу ерда ҳам оила бузилишидан фарзанд жабр кўради.\nАсарда бобо ҳам, набира ҳам бир ижтимоий муҳитда яшайди. Бу Ўрозқул мутлақ ҳукмдори бўлган қоровулхона, бошқача айтганда, унинг Сантошдаги салтанати. Мўмин чол бу ўзига хос салтанатда ҳаммани ҳурмат қилади, ҳаммани ўзиники деб билади, чунки уларнинг аждоди бир – буғубеклардир. Лекин у қадрлаган кимсаларнинг кўпи Мўмин чолни эъзозламайди. Бобонинг дил ёриб дардлашадиган суҳбатдоши йўқ. Боланинг эса ёввойи табиат қўйнидаги ҳаётида гаплашадиган ҳар хил сурат, шакл кўринишидаги харсанглари бор. Бола ҳар куни уларга ўз дардини айтиш бахтига эга. Бечора Мўмин чол эса ҳеч бўлмаганда, шундай бахтга ҳам эга эмас. Бола онги ва руҳиятида бобоси билан бирга яшаётган муҳит, ўзи ва бобосининг инсон сифатидаги мавжудлиги мана шундай муҳрланган. Бу эса ёш қалб учун мудҳиш қадрсизликни эслатиб, таъкидлаб турувчи залворли юкдир. У мудом болани безовта қилади. Шундай дамларда ўз хаёлида суҳбатлашаётган отасига дил ёради: «Негалигини билмайман-у, бобомга шундай раҳмим келади ва уни шунчалик яхши кўриб кетаманки, охири йиғлагим келади…».\nТаъкидлаш жоизки, бу ўриндаги фожиавийликнинг негизи ижтимоий жиҳатдан анча мураккаброқ бўлиб, шахснинг субъектив эрки, хоҳиш-истаги ўзи яшаётган ва Ўрозқул ҳукмронлиги мутлақ бўлган муҳит тартиб-қоидалари билан тўқнаш келади. Айни шу тўқнашувда бола ҳам, бобо ҳам ожиз.\nМаълумки, инсоният тафаккури жазо сифатида одамни унинг жиноятидан келиб чиқиб қатл қилишга йўл қўйиши мумкин, бироқ хўрлашга изн бермайди. Бола яшаётган муҳитда эса хўрлаш жазо эмас, Ўрозқул ҳукмронлигининг жуда ҳам жўн қоидасидир.\n«Оқ кема» қиссасида боланинг отасига айтаётган дарди-изҳорида уни қийнаган «нимадир» очилади: бу – ички йиғи, у нима учун томоғига тиқилгани ҳам равшанлашади: бу – бобога бўлган чексиз меҳр, қайноқ муҳаббат ва аламдан туғилган кучли ҳиссиёт, боланинг қалбида туғён урган ҳад билмас туйғунинг юзага чиқишига бўлган интилишидир. Унинг тақдиридаги фожиавийлик азоб, ғурбат, уқубат ва жаҳолатдан туғилади.\nУ вақт ўтган сари тобора ривожланиб боради. Уруғбоши – шохдор она буғунинг ўлдирилиши фожиавийликни якунига етказади. Она буғунинг шохини суғуриб олиш учун уринаётган Ўрозқулнинг ҳаракатлари боланинг кўз ўнгида юз беради. «Аллақачон лой ва тупроққа беланган бўлса ҳам, кўз қорачиғи мусаффолигича боқиб турарди…», дея таърифланган калла ҳайвоннинг эмас, буғубеклар авлодининг ҳомийси – Шохдор она буғуники. Унга бутун бир авлод сиғиниб келган. Энди эса… Ўрозқул «этигининг товони билан уни тепиб… болта билан каллани урди. Калла чирсиллаб ёрилиб, майда суяклар ҳар томонга учиб кетди».\nЎрозқул болта урганда «сесканиб» кетган бола болтанинг тиғи калла кўзига «кўндаланг келиб текканда» фожиавийлик ривожи чўққига чиқади: илгари унинг томоғига тиқилган «нимадир» болаларча исён бўлиб, қўрқинчнинг кучи билан юзага чиқади – у қичқириб юборади.\nЎрозқулнинг энг катта бахтсизлиги бефарзандлик бўлса, бундан ҳам катта бахтсизлиги болага, болаларга ҳавас билан қарай олмаслигидир. Худбинлик, аламзадалик унинг бутун борлиғини қамраб олган. Унинг кўзига «бутун борлиқ… ноҳақ яратилгандай» туюлади. Бундай дамларда у хотинини уриб, унинг дод-фарёдини эшитиб, ҳузур қилади. Бахтсизлигининг аламидан чиқади. Бу – унингча адолатсиз, ноҳақ яратилган дунёдан қасос олиш усули. Шохдор она буғу шохини юлиб олиш учун телбаларча жаҳд қилиш ҳам шу қасоснинг бир кўриниши ҳисобланади.\nТаниқли руҳшунос олим Эрих Фромнинг таъкидлашича, «бошқа одамни тўлиқ эгаллаш, уни ўз иродасининг чорасиз объектига айлантириш, унинг мутлақ хўжайини – Худоси бўлиш… ва бундан лаззатланиш садизмнинг моҳиятини ташкил этади. Бундай мақсадга эришиш воситаси – уни камситиш ва талаш. Зеро, азоб бериш ва ўзини ҳимоя қила олмайдиганларни қийнашдан ҳам даҳшатлироқ инсон устидан ҳукмронлик қиладиган бошқа ҳокимият йўқ». Ўрозқул ана шундай шафқатсизлик қулидир.\nШохдор она буғу ёки ҳар қандай бошқа бирон тимсол кўрсатилиб, «шу сенинг худоинг» дейилганда ҳам, ўрозқуллар қиёфасида мавжуд бўлган одам зоти уларни ўлдириб, еб, пачақлаб, турли номақбул йўллар билан бўлса ҳамки, қасос олиш йўлидан қайтмайди. Яхшиямки, Шохдор она буғулар ҳақидаги ривоятлар даврида ҳам туркийлар тасаввуридаги Кўк Тангри реал жисм бўлиб, одамлар орасида юрмаган. Қолаверса, Кўк Тангри ҳар бир туркийнинг тасаввури, тафаккури ва қалбида мавжуд бўлган. Бинобарин, Тангри сўзи ифодасида абадийлик тушунчаси мужассамлашган.\nШохдор она буғунинг шохи юлиб олинган, кўзи оқиб тушган, гўшти пиширилган, ҳамма шу гўшт тановвули билан банд, эркаг-у аёл ичкиликбозлик қилаётган паллада бетоб бола ёвузлик ва жоҳиллик дунёси билан хаёлида тўқнашиб, ундан қандай қилиб қутулиш, уни қандай қилиб маҳв этиш йўлларини излайди, яъни ҳаёт учун курашади. Ниҳоят, у ўзи билган одамлар орасидан Қулибекни топади. Чунки у ҳам буғубеклар авлодидан, ҳақгўй, ҳалол, кучли, жасоратли… Ёвузликка қарши фақат Қулибек кураша олади. Қулибек бола хаёлида ёвузлик тимсоли бўлган Ўрозқулни ўлдирмоқчи бўлганида, унинг ўзи ўртага тушади: «Майли, ўлдирмайлик, лекин бу ердан абадий кетсин, қораси ўчсин»… Қулибек эса қолган одамларга қарата «Шундай одам билан қандай яшаб келдиларинг? Уят эмасми сизларга!» дейди. Бу гаплар боланинг кўнглида илгаридан бор бўлган. Бола Ўрозқул билан ёлғиз ўзи ҳам курашади. Ўз хаёли дунёсида уни «ҳавода силкитиб-силкитиб, дарёнинг нақ ўртасига итқитади». Шу жараёнда Ўрозқулнинг бор ожизликлари намоён бўлади. У дарёнинг ўртасига отиб юборилганда сузиб кета олмайди, чунки «балиққа айланиб қололмайди».\nҚулибек бола учун оптимизм – ҳаётбахшлик, келажакка умид, ҳаётнинг бардавомлилиги тимсолидир. Бола унда, болалик тасаввуридан келиб чиқиб, ўз паноҳи, ундан ҳам аввал бобосининг паноҳини кўради, инсон ҳаёти, умуман, ҳаётнинг узлуксиз давомийлигини кўради. Мана шу оптимизм – бола ҳаёти фожиасининг давоми ҳаёт экан, бу ҳаёт абадийлигини ифодалайди.\nБуюк адиб ҳаёт лавҳаларини шунчаки эрмак учун эмас, балки одамлар учун тасвирлайдики, токи инсон мана шу тасвирда ўзини ўзи кўрсин, англасин. Қиссани ўқиган инсон Мўмин чол тимсолида ҳам ўзини ўзи кўради, унинг фазилатларини ўз дунёқарашидан келиб чиқиб баҳолайди. Унинг меҳнаткашлиги, сабр-бардоши, ўз илдизи – Шохдор она буғуга бўлган меҳр-у муҳаббати, буғубеклар авлодига ўзлик деб қараши, эътиқодда содиқлиги, инсоний фазилатлари кишида унга нисбатан илиқ муносабатларни уйғотади. Лекин бу эзгуликлар набирадан бошқа ҳеч ким томонидан қадрланмайди. Буғубеклар авлодидан кимдир биров хизматга айтмаса, астойдил хафа бўладиган Мўмин чол унга зуғум ўтказса, хафа бўлмаслиги ҳам ўз қадрини билмаслиги, унинг ўз «мен»ига эга эмаслигини, қадри ва қадриятини баланд тута олмаслигини кўрсатади. Шунинг учун одамлар уни, ҳеч бўлмаганда, оқсоқол сифатида ҳам эъзозламайди. Лекин бу жиҳатлар Мўмин чолнинг мўртлиги ёки характерининг бўшлигидан эмас, балки унинг табиатидан, у ўзи шаклланган дунёқараш ва руҳий-маънавий муҳитдандир.\nАсар давомида бўй чўзиб келаётган фожиавийлик етилиб, охир-оқибат ўз поёнига етади: Шохдор она буғу ўлдирилади; бола ҳалок бўлади; Мўмин чол ўз ҳалокатини ўзи юзага чиқаради – чин дунёга йўл олади.\nЁзувчи Шохдор она буғу қисмати тасвири орқали одамзоднинг ўз илдизидан узилиши, жаҳолат бандасига айланиши, маънавий қашшоқлашишини аждодбошиси ҳаётига зомин бўлгани, унинг гўштини тановвул қилиш билан инсон ўзини ўзи маҳв этиш томон қадам ташлаётганига ишора қилади. Инсон ўз илдизидан узилмаслиги, унга боғланадиган риштани ўзи узмаслиги шартлигини англаши ва ҳис қилишини уқтиради. Бола ҳаётининг тасвири билан инсоннинг ўз келажаги олдидаги бурч ва масъулиятини яна бир бор таъкидлайди. Мўмин чол тимсолида ўз «мен»ига эга бўлиш, ўзи ва қадриятларини англаш зарурлигига эътибор қаратади.\nАгар адабиёт қуллиги, жоҳиллиги, жаҳолат чангалида, ғурбат ва зуғум дунёсида эканини, ўзини ўзи англаб етмаётганини, яшашга ноқобиллигини кўрсатиб берганда ҳам кўра олмаса, кўзи очилмаса, юзига солганда ҳам юзи ёришмаса, қалбини титратса ҳам қалби ёнмаса, бундай одам ҳалокат томон кетаётган бўлади, бундай одамлар жамияти ҳам таназзулга юз тутган бўлади.\nБуюк адиб инсонларни ана шулардан огоҳ этиб, одамзодга зиё сочган десак, асло муболаға эмас. Шу маънода улуғ адибнинг асарлари бутун туркийларни бирдамликка, бир аждод авлодлари деб қарашга чорловчи улкан меросдир. Бу улуғвор ғоя бутун инсониятга ҳам қаратилгани билан янада аҳамиятли бўлиб, Чингиз Айтматов ижодининг туб мазмун-моҳияти инсонийликка дахлдор эканига ёрқин исботдир.\nМақсад эзгу, манзил аниқ\nЛибераллашган валюта сиёсати Бир йиллик таҳлил ҳолати нималарни кўрсатмоқда?\nОрзу-умид қандай туғилади?\n“ИҚТИСОДИЙ ГАЗЕТА” НИГОҲИДАГИ МУАММОЛАР\nАввалгиси\tКейингиси 1 - 48


Ислоҳотлар самараси халқ ҳаётида акс этиши зарур | Вилоят ҳокимининг маърузалари | Самарқанд вилояти ҳокимлиги\nИслоҳотлар самараси халқ ҳаётида акс этиши зарур\nВилоят ҳокими Ҳ.Оқбўтаевнинг вилоятни 2016 йилда ижтимоий-иқтисодий ривожлантиришнинг асосий якунлари бўйича халқ депутатлари вилоят Кенгашининг ўттиз иккинчи сессиясидаги ҳисобот-маърузаси\nБугун Сизлар билан 2016 йилда вилоятда ижтимоий-иқтисодий соҳаларда амалга оширилган ишларни сарҳисоб қилишимиз ва 2017 йилда олдимизда турган устувор вазифаларни белгилаб олишимиз лозим.\nМуҳтарам Юртбошимиз ва ҳукуматимиз раҳбарияти томонидан вилоятимизнинг республикадаги ўрни ва салоҳияти, фаол ва фидойи халқимизнинг меҳнатлари эътироф этилиб, Самарқандни янада обод этиш, аҳоли турмуш фаровонлигини оширишга алоҳида эътибор қаратилмоқда. Бу эътиборни, айниқса, вилоятимиз учун ажратилаётган инвестиция салмоғида яққол кўришимиз мумкин.\nЖумладан, 2016 йилда Инвестиция дастурига асосан бюджет ҳисобидан 1,9 триллион сўм ажратилиб, 191 та объектда қурилиш, реконструкция ва таъмирлаш ишлари амалга оширилди. 112 миллиард сўм маблағ ҳисобига 54 та умумтаълим мактаби, 9 та коллеж, 49 та болалар спорти объекти, 11 та соғлиқни сақлаш муассасасида қурилиш, таъмирлаш ишлари олиб борилди.\n62 та аҳоли пунктида 12 миллиард сўм маблағ эвазига 101 км сув тармоқлари қурилди. Натижада 82 минг аҳоли тоза ичимлик суви билан таъминланди.\nБарча турдаги йўлларни қуриш ва таъмирлаш харажатлари учун 51 миллиард сўм маблағ сарфланди. 18 км халқаро аҳамиятдаги, 131 км хўжаликлараро ички йўллар таъмирланди.\nНамунавий лойиҳалар асосида 1327 та уй-жойлар қурилди. 144 хонадонга мўлжалланган 6 та кўпқаватли “Камолот” уйлари фойдаланишга топширилди.\nЗамонавий архитектура ва шаҳарсозлик талаблари асосида Булунғур, Ургут, Оқдарё туманлари ва Каттақўрғон шаҳрида кенг кўламли қурилиш, ободонлаштириш ишлари олиб борилди.\nМаҳаллий, чет эл инвестициялари ва кредит маблағларини жалб этиш борасида ҳам вилоятда сезиларли натижалар қайд этилди. Ҳисобот йилида 470 та янги саноат корхоналари ишга туширилиб, 8,8 мингта янги иш ўрни яратилди. Натижада 7,8 триллион сўмлик саноат маҳсулотлари ишлаб чиқарилиб, ўсиш суръати ўтган йилга нисбатан 110 фоизни ташкил этди.\nКам қувватли корхоналарни молиявий соғломлаштириш дастури бўйича 160 та корхонага 120 миллиард сўм инвестиция киритилди. Мисол учун, “Артек интернационал” қўшма корхонасига “нол” харид қийматида берилган бўш турган объектга 1,4 миллиард сўм инвестиция киритилиб, тайёр тикув маҳсулотлари ишлаб чиқариш йўлга қўйилди ва 100 та доимий иш ўрни ташкил этилди.\nВилоятнинг иқтисодий тузилмалари, ташқи иқтисодий фаолиятида, айниқса, экспорт салоҳиятини оширишда ҳам изчил ўзгаришлар кузатилди. Хусусан, 19 та янги қўшма корхона иш бошлаб, вилоят бўйича уларнинг сони 263 тага етди. Вилоятнинг ташқи савдо айланмаси 1 миллиард 195 миллион долларни ташкил этиб, режа 115 фоизга бажарилди. Экспорт ҳажми 456 миллион долларга етди ва ўтган йилга нисбатан қарийб 1,5 баробарга ўсди.\nВилоят иқтисодиётини изчил ривожлантиришда хизмат кўрсатиш соҳаси жуда муҳим ўрин тутади. Шунинг учун ҳам ўтган йилда меҳнат бозоридаги талаб ва эҳтиёждан келиб чиқиб, 1136 та хизмат кўрсатиш шохобчаси ташкил этилиб, 5600 та иш ўрни ташкил этилди.\nБугун вилоятда истиқболли йўналишлардан бири саналган туризм соҳасида туроператорлик фаолияти билан шуғулланувчи 10 та янги сайёҳлик фирмаси ташкил этилди.\nҚишлоқ хўжалиги соҳасида олиб борилаётган ислоҳотлар ҳам ўз самарасини бермоқда. Кўп тармоқли фермер хўжаликларини ташкил этиш, уларнинг фаолиятини ривожлантириш борасида салмоқли натижаларга эришиляпти.\nХусусан, 2016 йилда 2838 та кўптармоқли фермер хўжаликлари ташкил этилиб, улар томонидан 235 миллиард 246 миллион сўмлик 2969 та лойиҳа амалга оширилди. Натижада 11 минг 349 та иш ўрни яратилди.\nВилоятнинг тоғ, тоғолди, лалми ва бўз ерларида 9079 гектар майдонда интенсив боғ ва 1000 гектар токзор барпо этилди.\nШу ўринда республикада ташкил этилган интенсив боғларнинг 42 фоизи Самарқанд вилояти ҳиссасига тўғри келишини эътироф этиш ўринли бўлса керак.\nУнумдорлиги юқори ерларда қаровсиз қолган, самарасиз ва эскирган 3367 гектар боғ ва токзорлар бузилиб, қишлоқ хўжалик экинлари экилди. Мева-сабзавот маҳсулотларини қайта ишловчи 508 минг тонна қувватга эга 42 та корхона мавжуд. Ўтган йилда амалга оширилган модернизация ишлари туфайли уларнинг қуввати 58 минг тоннага ошди. Йил мобайнида 422 минг тонна ўрнига 452 минг тонна қишлоқ хўжалик маҳсулотлари қайта ишланди. Жумладан, сабзавотни қайта ишлаш режаси 300 минг тонна, мева 71 минг тонна, узум 82 минг тоннага бажарилди.\nМева-сабзавотчиликда ҳосилдорликни ошириш мақсадида соҳага замонавий технологиялар жорий этилди. Мисол учун, “Жомбой интенсив боғлари” томонидан 350 гектар майдонга помидорнинг “Черри” навини экиш, ишлов бериш ва йиғиб олиш ишлари махсус техникалар ёрдамида амалга оширилди. Натижада гектаридан 450-500 центнердан, жами 22 минг тонна ҳосил олинди.\nСув ресурсларидан оқилона фойдаланиш мақсадида 40 миллиард сўмлик 28 та лойиҳа амалга оширилди. Умумий сув йиғиш ҳажми 9 миллион м3 бўлган “Камонгарон”, “Оқчобсой” ва “Омондара” сув омборлари қурилиши охирига етказилиб, фойдаланишга топширилди.\n69 минг 305 гектар ерларнинг мелиоратив ҳолати яхшиланди. Бунинг самарасида ҳосилдорлик ғалладан 3-4 центнерга, пахтадан 2-3 центнерга ошди.\nУмуман, ўтган йил пахта, ғалла ва пилла етиштириш шартнома режалари бажарилиб, пахтачиликдан 254 миллиард, ғаллачиликдан 424 миллиард сўм даромад олинди. 420 минг тонна ғалла фермерларнинг ўзида қолди.\nВилоятда чорвачилик, паррандачилик, асаларичилик ва балиқчилик соҳалари ҳам жадал суръатлар билан ривожланмоқда. Ҳисобот йилида 65 та паррандачилик фермер хўжалиги ташкил этилиб, 105 миллион дона тухум, 1,3 минг тонна парранда гўшти етиштирилди.\nВилоят паррандачилик соҳасида республикадабиринчи ўринда эътироф этилади. Чунки 251 паррандачилик корхонасида суткалик тухум ишлаб чиқариш 3 – 3,5 миллион донани ташкил этмоқда.\nЯна бир таҳлил: 2010 йилда вилоятда 12 минг тонна сиғимга эга 8 та музлаткичли омбор фаолият кўрсатган бўлса, 2016 йилга келиб уларнинг сони 106 тага етди ва сиғими 150 минг тоннани ташкил этди.\nБандлик дастури асосида 2016 йилда 95,5 мингта, жумладан, қишлоқ жойларида 77 мингта янги иш ўринлари яратилди.\nИқтисодиётни ривожлантиришнинг пировард натижаси бу – аҳоли даромадларини ошириш ва муносиб ҳаёт кечиришини таъминлашдан иборат. Бугун вилоятда ҳар 100 оилага ўртача 152 та телевизор, 99 та музлаткич, 28 та кондиционер, 27 та шахсий компьютер ва 41 та енгил автомобил тўғри келаётгани аҳолининг турмуш даражаси йилдан-йилга яхшиланиб бораётганидан далолат беради.\n“Соғлом она ва бола йили” Давлат дастури доирасида 650 миллиард сўм, 177 миллион доллар ва 5,5 миллион евро миқдоридаги 94 та лойиҳа амалга оширилди.\nШунингдек, қиймати 262 миллиард сўмлик 1343 та объект қурилди. Тиббиёт муассасалари 176 миллион долларлик тиббий асбоб-ускуна билан таъминланди. Она ва бола соғлиғини яхшилаш мақсадида вилоятда истиқомат қилаётган болаларнинг 98 фоизи профилактик эмланди. Аҳолига тиббий хизмат кўрсатиш тизимини янада яхшилаш мақсадида болалар тиббиёт муассасалари 67 турдаги тиббий ускуна билан жиҳозланди.\nВилоятда спортнинг оммавийлигини ошириш, замонавий спорт иншоотлари барпо этишга ҳам алоҳида эътибор қратилмоқда. Бугун шаҳар ва қишлоқларимиздаги 52 мингдан ортиқ спорт иншоотларида бир кунда 161 минг 475 нафар ёшлар спорт билан мунтазам шуғулланмоқда.\nҲисобот йилида Болалар спортини ривожлантириш жамғармаси ҳисобидан 43 та спорт зал, 2 та мусиқа ва санъат мактаби, 2 та ТИП-1 спорт мажмуаси ҳамда 2 та болалар ва ўсмирлар мактабларида таъмирлаш ишлари амалга оширилди. Бунга жавобан спортчиларимиз республика биринчиликларида 1169 та, жаҳон ва Осиё чемпионатларида 126 та медални қўлга киритди.\nБразилиянинг Рио-де-Жанейро шаҳрида ўтказилган Паралимпия ўйинларида Ўткиржон Ниғматов дзюдо бўйича олтин, Мансур Абдурашидов енгил атлетика бўйича бронза медалларини қўлга киритишди.\nВилоятимиз 64 та республика аҳамиятидаги, 2 та халқаро миқёсдаги спорт мусобақасига мезбонлик қилди.\n2016 йилда ўрта махсус, касб-ҳунар таълими тизими муассасалари ўқувчилари таълим сифатининг энг муҳим кўрсаткичи саналган республика фан олимпиадасида 7 та совринли ўринни қўлга киритиб, умумжамоа ҳисобида мамлакатимизда биринчи ўринни эгаллади.\n2 та телевидение ва 3 та вилоят газеталари ҳамда шаҳар ва туманлар нашрларида ишлаётган журналистлар, республика газета-журналлари, телерадио каналларнинг мухбирлари вилоятимизда амалга оширилаётган ибратли ишларни оммага тезкор ва холис етказиб келмоқда.\nВилоят телерадиокомпанияси барча шароитга эга бинода иш бошлади, “Самарқанд СТВ” телеканалида алоҳида радиоканал ишга туширилди.\nҲурматли сессия қатнашчилари!\n2016 йилда вилоятимизда яна бир муҳим ижтимоий-сиёсий воқеа – маҳалла раиси (оқсоқоли) ва унинг маслаҳатчилари сайлови уюшқоқлик билан ўтказилди. Бу жараёнда аҳоли ўртасида обрўга эга бўлган, фаол кишиларнинг ушбу масъул вазифаларга сайланишига эътибор қаратилди. Халқимиз томонидан номзодларнинг муносиблик даражаси, ёши, маълумоти, иш тажрибаси, ташкилотчилик қобилияти инобатга олинди. Натижада 1245 маҳаллага 790 нафар (64 фоиз) раислар биринчи марта сайланди.\nШунингдек, 47 та маҳаллага маъмурий бино қуриб берилди, барча хизмат кўрсатиш ва сервис шохобчаларига эга бўлган 5 та маҳалла гузари ташкил этилди. Жумладан, Ургут тумани Тўрткўл маҳалласида 6 миллиард 627 миллион сўм сарфланиб, маҳалла маркази, қишлоқ врачлик пункти, деҳқон бозори, амфитеатр, ҳаммом, мини-футбол майдончаси каби маиший хизмат объектлари бунёд этилди.\nТайлоқ туманининг Ўрай-Элипок маҳалласида ҳам 6 миллиард 175 миллион сўм маблағ эвазига барча зарур хизмат кўрсатиш ва маъмурий-маиший бинолар барпо этилди ва яхлит инфратузилма шакллантирилди. Натижада 200 дан ортиқ доимий иш ўрни вужудга келди.\nЎтган йилдаги асосий кўрсаткичлардан келиб чиқиб, 2017 йилда олдимизда турган устувор вазифаларни амалга ошириш бўйича барча чора-тадбирларни белгилаб олганмиз.\nЖорий йилда вилоят Инвестиция дастури асосида 3 триллион сўмлик 251 та ижтимоий соҳа объектларини қуриш, реконструкция қилиш ва капитал таъмирлаш режалаштирилган.\nЖумладан, 69 та умумтаълим мактаби, 12 та касб-ҳунар коллежи, 13 та соғлиқни сақлаш муассасаси, 44 та ичимлик сув ва 59 та болалар спорти объекти реконструкция қилинади ва капитал таъмирланади. 37 та қишлоқ массивида намунавий лойиҳалар асосида 1758 та уй-жойлар қурилади.\nСаноатни ривожлантириш лойиҳалари асосида 902 миллиард сўм ҳудудий, 18 миллион доллар хорижий инвестициялар йўналтирилади ва бунинг натижасида 10 мингта иш ўрни ташкил этилади. Умуман, барча манбалар ҳисобидан 77 мингта иш ўрни яратилиши белгиланган.\nЙил якуни билан ялпи ҳудудий маҳсулот ҳажмини 9,2, саноат ишлаб чиқаришини 12, қишлоқ хўжалик маҳсулотлари ишлаб чиқаришни 6, чакана савдони 13,2, хизматлар кўрсатишни 11,4 фоизга кўпайтириш юзасидан аниқ ва манзилли чора-тадбирлар белгиланган.\nЎтган йилда барча жабҳаларда эришилган ўсиш тенденцияларини 2017 йилда ҳам изчил давом эттириш, бунинг учун Сизлар билан белгилаб олган мақсад ва вазифаларга эришишда ишни янгича асосда ташкил этиш талаб этилмоқда.\nПрезидентимиз томонидан 2017 йилнинг “Халқ билан мулоқот ва инсон манфаатлари йили” деб эълон қилинганлиги ҳам барчамизга алоҳида масъулият ва жавобгарлик юклаганини чуқур ҳис этиб турибмиз.\nЭндиликда “Халқ биздан рози бўлса, яратган ҳам биздан рози бўлади” деган эзгу ғояни амалга ошириш, халқимизнинг ишончини қозониш, унинг дарду ташвишлари, муаммоларини ўз вақтида ҳал этиш учун фақат тинимсиз меҳнат, изланиш ва ташаббус кўрсатиб ишлашимиз лозим.\nБу ишларда барчангизга омад ва муваффақият тилайман.\nКиритилган вақти: 26/01/2017 12:30. Кўрилганлиги: 1450\nМатериал манзили: https://samarkand.uz/press/governor_speeches/viloyat-hokimining-maruzasi-26-01-2017


Ҳақ устида маҳкам туриш (давоми)\nЎлдиришга уриниш ёки у билан таҳдид қилиш:\nБухорий Урва ибн Зубайрдан ривоят қилади:\nسَأَلْتُ عَبْدَ اللَّهِ بْنَ عَمْرٍو عَنْ أَشَدِّ مَا صَنَعَ الْمُشْرِكُونَ بِرَسُولِ اللَّهِ ؟ قَالَ رَأَيْتُ عُقْبَةَ بْنَ أَبِي مُعَيْطٍ جَاءَ إِلَى النَّبِيِّ وَهُوَ يُصَلِّي, فَوَضَعَ رِدَاءَهُ فِي عُنُقِهِ فَخَنَقَهُ بِهِ خَنْقًا شَدِيدًا, فَجَاءَ أَبُو بَكْرٍ حَتَّى دَفَعَهُ عَنْهُ, فَقَالَ أَتَقْتُلُونَ رَجُلاً أَنْ يَقُولَ رَبِّيَ اللَّهُ, وَقَدْ جَاءَكُمْ بِالْبَيِّنَاتِ مِنْ رَبِّكُمْ\n“Абдуллоҳ ибн Амрдан мушрикларнинг Пайғамбар с.а.в. га қилган энг қаттиқ ишларини сўрадим. У Уқба ибн Абу Муъитнинг Пайғамбар с.а.в. нинг намоз ўқиётгани устига келиб, ридосини бўйинларига солиб туриб, жуда қаттиқ бўғганини, кейин Абу Бакр келиб ажратиб олганини ва: “Раббим Аллоҳ, деган кишини ўлдирасизларми, ахир у Раббиларингиз тарафидан кўрсатмалар олиб келди-ку?!”, деганини кўрганман, деди”.\nУмар ибн Хаттобнинг мусулмон бўлиши бобида Бухорий Абдуллоҳ ибн Умардан ривоят қилади: “У ҳовлида қўрқиб турган эди, Амрнинг отаси Ос ибн Воил Саҳмий келиб қолди. Унинг эгнида йўл-йўл кийим ва ипак билан букиб тикилган кўйлак бор эди. У жоҳилиятдаги иттифоқдошларимиз бўлмиш Бану Саҳмдан эди. Ос унга: “Сенга нима бўлди?”, деган эди: “Агар мусулмон бўлсам, қавминг мени ўлдирармиш”, деди. Ос: “Улар учун сенга йўл йўқ”, деди. Шу гапни айтганидан кейин мен тинчландим…”.\nМушриклар Пайғамбар с.а.в. ни ўлдириш учун тил бириктиришдан тўхтамадилар. Ибн Ҳажарнинг “Фатҳул-Борий”ида келишича, ибн Исҳоқ, Мусо ибн Уқба ва бошқа “Ғазавотлар” муаллифлари шундай деганлар: “Қурайш саҳобаларнинг бир ерга манзил қуриб, шу билан тинчлик-хотиржамликка эришганини, Умарнинг мусулмон бўлганини, Ислом қабилаларга ёйилиб кетганини кўришгач, Пайғамбар с.а.в. ни ўлдиришга тил бириктирдилар. Бу хабар Абу Толибга етиб келгач, Бану Ҳошим билан Бану Муттолибни тўплаб, Пайғамбар с.а.в. ни дараларига киритиб олдиларда, ўлдирмоқчи бўлганлардан ҳимоя қилдилар”. Аҳмад Усмон Жазарийдан бошқа одамлари ишончли бўлган санад билан ривоят қилишича, ибн Аббос Аллоҳ Таолонинг:\n– “(Эй Муҳаммад алайҳис-салом), кофирлар сизни ҳибс қилиш ё ўлдириш ёки (Маккадан) чиқариб юбориш учун сизга макр қилган пайтларини эсланг! Улар макр қилурлар, Аллоҳ ҳам “макр” қилур. Аллоҳ “маккор”роқдир”, (8:30)\nояти хусусида шундай дейди: “Маккада бир кечаси Қурайш машварат қурди. Айримлари тонг отиши билан уни, яъни Пайғамбар с.а.в. ни боғлаймиз, дейишди. Баъзилари ўлдирамиз, яна баъзилари эса, ҳайдаб юборамиз, дейишди”.\nИбн Ҳишомнинг “Сийрат”ида келишича, ибн Исҳоқ айтади: “Қурайш Пайғамбар с.а.в. нинг Мадинага – саҳобалари ёнига боришидан эҳтиётланиб, бир қанчаси Доруннадвада тўпланишиб, Пайғамбар с.а.в. нинг ишини нима қилиш хусусида маслаҳатлашдилар. Айримлар, темир кишанга солиб қўямиз, дейишса, айримлар орамиздан чиқариб юборамиз, дейишди. Шунда Абу Жаҳл: “Менда шундай фикр борки, сизлар ундай фикрга келолмасангизлар керак, деб ўйлайман”, деди. “У қандай фикр экан, эй Абулҳакам?”, дейишди. “Ҳар бир қабиладан бир ёш, кучли, насабдор йигитни танлаб олиб, улардан ҳар бирининг қўлига бир ўткир қилични берамиз, улар бориб битта кишининг зарбасидек уриб ўлдиришади, шу билан ундан қутиламиз”, деди Абу Жаҳл. Амморнинг онаси Сумайя р.а. каби ўлимга сабр қилган саҳобалар ҳам бўлди. У Исломдаги биринчи шаҳид эди”.\nБу азоблар қаршисида Пайғамбар с.а.в. ва айрим саҳобалар шундай ўринни тутдиларки, бу билан мушрикларни танг қолдириб, мислсиз сабот ва матонатни намойиш этдилар. Улардан айримларини айтиб ўтамиз:\nУқайл ибн Абу Толибдан ривоят қилади: Қурайш Абу Толибнинг ёнига келиб, жиянинг бизга йиғинларимизда озор беряпти, дейишди. У дарҳол, эй Уқайл, Муҳаммадни олиб кел, деб буюрди. Унинг ёнига бориб, кичик бир уйчадан чиқариб, куннинг қизиғида олиб келди. Жазирама иссиқнинг қаттиқлигидан юриш учун соя қидирарди. Олиб келгач, Абу Толиб, анави амакиваччаларинг айтишига қараганда сен уларга йиғинларида ва масжидларида озор бераётган эмишсан, ундай қилмагин, деди. Пайғамбар с.а.в. кўзларини осмонга тикиб:\nتَرَوْنَ هَذِهِ الشَّمْسَ قال مَا أَنَا بِأَقْدَرَ عَلَى أَنْ أَرُدَّ ذَلِكَ مِنْكُمْ عَلَـى أَنْ تَشْعُلُوا مِنْهَا شُعْلَةً\n“Мана бу қуёшни кўряпсизларми, ундан бир шуъла сизларга тушаётган бўлса, мен сизлардан ўшани қайтаришга ҳам қодир эмасман”, дедилар. Шунда Абу Толиб: “Аллоҳга қасамки, жияним бизни ҳеч қачон алдамаган, боринглар”, деди.\nБухорий Абдуллоҳ ибн Масъуддан ривоят қилади: Саъд ибн Муоз умра қилгани бориб, Умайя ибн Халафнинг уйига тушди. Умайя ҳам Шомга борганида Мадинадан ўтиб қолса, Саъднинг уйига тушар эди. Умайя Саъдга кун ўртага келиб, одамлар ўз ишлари билан бўлиб кетгунча кутиб тур, кейин бориб тавоф қиласан, деди. Саъднинг тавоф қилаётгани устига Абу Жаҳл келиб қолиб: “Каъбани тавоф қилаётган бу ким?” — деди. “Мен Саъдман”. “Муҳаммад ва унинг саҳобаларига бошпана бериб туриб, яна бамайлихотир Каъбани тавоф қиляпсанми?” “Ҳа”, деди Саъд. Ўзаро сўкишиб кетишди. Умайя Саъдга: “Абулҳакамга овозингни кўтарма, чунки у водий аҳлининг саййиди”, деди. Саъд: “Агар мени Байтуллоҳни тавоф қилишдан қайтарадиган бўлсанг, Шом билан бўладиган тижоратингни узиб қўяман”, деди. Умайя ҳадеб Саъдга: “Овозингни кўтарма” деб, уни тўхтатишга ҳаракат қиларди. Бундан Саъд ғазабланиб: “Қоч ёнимдан, мен Муҳаммад с.а.в. дан эшитишимча, у сени ўлдирар эмиш”, деган эди, у: “Мени-я?”, деди. Саъддан ҳа, жавобини олгач: “Аллоҳга қасамки, Муҳаммад ёлғон гапирмайди”, деб қўйди.\nБухорий ва Муслим ибн Аббос р.а. дан ривоят қилади: “Абу Заррга Пайғамбар с.а.в. нинг юборилгани хусусидаги хабар боргач, нима гаплигини билиш учун келиб, Пайғамбар с.а.в. нинг ёнларига кирди ва у кишининг гапларини эшитиб, ўша ернинг ўзида мусулмон бўлди. Пайғамбар с.а.в. унга:\nاِرْجِعْ إِلَى قَوْمِكَ فَأَخْبِرْهُمْ حَتَّى يَأْتِيَكَ أَمْرِي\n“Қавмингга қайтиб, то менинг буйруғим келгунига қадар уларни хабардор қилиб тур”, дедилар. У: “Жоним Унинг қўлида бўлган зотга қасамки, бу гапни уларнинг орасида қичқириб айтаман”, деди. У ердан чиқиб, масжидга келди-да, бор овози билан: “Гувоҳлик бераманки, Аллоҳдан ўзга илоҳ йўқдир ва Муҳаммад Аллоҳнинг пайғамбаридир”, деди. Одамлар туриб, уни ётиб қолгунича дўппосладилар. Аббос келиб, унинг устига ўзини ташлади ва: “Ҳолингларга вой, унинг Шом билан бўладиган тижоратинглар йўлидаги Ғифорлик эканини билмайсизларми?” деб, уни қутқариб қолди. Эртаси куни яна шундай қилган эди, одамлар яна унга ташланиб, яна урдилар ва яна Аббос унинг устига ўзини ташлади”.\nАҳмад ибн Ҳанбал “Саҳобалар фазилатлари” китобида Урвадан ривоят қилади: “Пайғамбар с.а.в. дан кейин Қуръонни овоз чиқариб ўқиган одам Абдуллоҳ ибн Масъуд эди. Бир куни саҳобалар тўпланишиб: “Қурайш ҳали бу Қуръоннинг овоз чиқариб ўқилганини эшитгани йўқ, унга эшиттириб қўядиган одам борми?”, дейишди. Абдуллоҳ ибн Масъуд: “Мен эшиттираман”, деди. Улар: “Сизга озор беришларидан қўрқамиз, биз бирор гап бўлгудек бўлса, улардан ҳимоя қила оладиган қариндошлари бор одам бўлса, деган эдик”, дейишди. У: “Қўяверинглар, мени Аллоҳнинг Ўзи ҳимоя қилади”, деди. Кейин ибн Масъуд чошгоҳда Мақомга бориб, Қурайш йиғилиб турган жойда:\n– “Меҳрибон ва Раҳмли Аллоҳ номи билан”,\nالرَّحْمَانُ عَلَّمَ الْقُرْآنَ\n– “Меҳрибон (Аллоҳ Муҳаммад Пайғамбар ва унинг умматларига) Қуръонни таълим берди”, (55:1,2)\nдеб ўқиди. Кейин қибла тарафга қараб, қироат қила бошлади. Одамлар қулоқ солишиб: “Бу чўрининг боласи нима деяпти?”, дейишди. Кейин: “Бу Муҳаммад олиб келган нарсаларни тиловат қилаётган экан-ку” деб, унинг юзига ура бошладилар. Абдуллоҳ улардан қанчалик озор етмасин, ўқийверди. Саҳобалар ёнига қайтиб келганида унинг юзидаги изларни кўришиб: “Биз шундан қўрққан эдик”, дейишди. Шунда Абдуллоҳ: “Аллоҳнинг душманлари ҳозиргичалик менга заиф-хор бўлиб кўринмаган эди, агар хоҳласанглар, яна шундай қила олишим аниқ”, деди. Улар: “Бас, етади, уларга ёмон кўрадиган нарсаларини эшиттирдинг”, дейишди”.\nБухорий Оиша р.а. дан ривоят қилади: “Эсимни танибманки, ота-онам мусулмон эдилар… Бу нарса Қурайшнинг катта мушрикларини даҳшатга солди. Ибн Дағаннага одам юбордилар. Улар келишиб: “Биз сенинг ҳимоянг туфайли Абу Бакрга омонлик бергандик… Унинг ибодатларини ҳамманинг кўз ўнгида қилишига рози эмасмиз”, дейишди. Кейин ибн Дағанна Абу Бакрнинг олдига келиб: “Сени ўз ҳимоямга олганимни биласан, шунинг учун ё улар айтган гапга кўн (яъни ибодатларингни ҳеч кимга кўрсатмасдан, эшиттирмасдан қил) ёки менинг ҳимоямни ўзимга қайтариб бер, чунки мен ҳақимда араблар, анавининиг ҳимояси ўтмади, дейишларини ёқтирмайман”, деди. Шунда Абу Бакр: “Ҳимоянгни ўзингга қайтариб бераман, мен Улуғ ва Буюк Аллоҳнинг ҳимоясини истайман”, деди”.\nҲоким Абдуллоҳ ибн Умардан ривоят қилади: “Умар Макка масжидида мушриклар билан эрталабдан қуёш бошининг рўпарасига келгунига қадар олишди. Кейин ҳолдан тойиб, ўтириб қолди. Қизил чопон, йўл-йўл кўйлак кийган, кўркам юзли бир киши келиб, уни қутқариб олди-да: “Бу одамдан нимани истайсизлар?”, деди. Улар: “Ҳеч нарсани, Аллоҳга қасамки, у диндан қайтди”, дейишди. “Бир одам ўзи учун бир динни танлаб олса, бунинг нимаси ёмон, қўйинглар уни, ўзига хоҳлаганини танлаб олаверсин, сизлар Бану Адий Умарнинг ўлимига рози бўлади деб ўйлайсизларми? Аллоҳга қасамки рози бўлмайди”, деди. Ўша куни Умар: “Эй Аллоҳнинг душманлари, уч юзтага етганимизда сизларни чиқариб юборган бўлардик”, деди. Кейинчалик дадамдан: “Ўша куни сизни қутқариб қолган одам ким эди?”, деб сўраган эдим: “Амр ибн Оснинг отаси Ос ибн Воил эди”, деб жавоб бердилар.\nБайҳақий Мусо ибн Уқбадан ривоят қиладилар: “Усмон ибн Мазъун ва унинг дўстлари орқага қайтганлардан эдилар. Маккага ҳомийсиз кира олмадилар. Валид ибн Муғийра Усмон ибн Мазъунни ўз ҳимоясига олди. Усмон дўстларининг устига ёғилаётган балоларни, улардан бир қанчасининг қамчи ва ўт билан азобланаётганини, ўзининг эса тинч-омонлигини кўриб, балоланишни афзал билди ва Валидга: “Эй амаки, мени ўз ҳимоянгизга олдингиз, энди қариндошларингизнинг олдига чиқиб, мендан ҳимоянгизни қайтариб олишингизни хоҳлайман”, деди. Шунда Валид: “Эй жиян, кейин улар сенга озор бериб, сени ҳақорат қилсаларчи?”, деган эди, Усмон: “Ҳеч ким менга эътироз ҳам билдиролмайди, озор ҳам беролмайди” деб, ўз сўзида қаттиқ туриб олди. Валид ночор уни масжидга олиб чиқди. У ерда Қурайш мажлис қуриб, Лабид ибн Робиъа шеър ўқиётган эди. Валид Усмоннинг қўлидан ушлаб: “Мана бу бола мени ҳимоямни қайтариб олишимга мажбур қиляпти, мен сизларнинг гувоҳлигингизда ундан ҳимоямни қайтариб олдим. Фақат ўзи хоҳласа, яна қайта ҳимоямга оламан”, деди. Шунда Усмон: “Тўғри айтяпти. Аллоҳга қасамки, менинг ўзим уни шунга мажбур қилдим, энди мен унинг ҳимоясида эмасман” деб, одамларга қўшилиб ўтирган эди, унга ҳам ташландилар”.\nСаҳоба р.а. лар сабот ва матонат намуналарини намойиш қилганларига қарамасдан, Пайғамбар с.а.в. га шикоят қилиб, у кишидан нусрат сўраб, дуо қилишларини сўраганлар. Бунга Пайғамбар с.а.в. Бухорийнинг Хаббоб ибн Аратдан қилган ривоятида жавоб берганлар:\nشَكَوْنَا إِلَى رَسُولِ اللَّهِ r, وَهُوَ مُتَوَسِّدٌ بُرْدَةً لَهُ فِي ظِلِّ الْكَعْبَةِ, قُلْنَا لَهُ: أَلاَ تَسْتَنْصِرُ لَنَا أَلاَ تَدْعُو لَنَا؟ قَالَ: كَانَ الرَّجُلُ فِيمَنْ قَبْلَكُمْ يُحْفَرُ لَهُ فِي الْأَرْضِ فَيُجْعَلُ فِيهِ, فَيُجَاءُ بِالْمِنْشَارِ فَيُوضَعُ عَلَى رَأْسِهِ فَيُشَقُّ بِاثْنَتَيْنِ وَمَا يَصُدُّهُ ذَلِكَ عَنْ دِينِهِ, وَيُمْشَطُ بِأَمْشَاطِ الْحَدِيدِ مَا دُونَ لَحْمِهِ, مِنْ عَظْمٍ أَوْ عَصَبٍ وَمَا يَصُدُّهُ ذَلِكَ عَنْ دِينِهِ, وَاللَّهِ لَيُتِمَّنَّ هَذَا الأَمْرَ, حَتَّى يَسِيرَ الرَّاكِبُ مِنْ صَنْعَاءَ إِلَى حَضْرَمَوْتَ لاَ يَخَافُ إِلاَّ اللَّهَ أَوْ الذِّئْبَ عَلَى غَنَمِهِ, وَلَكِنَّكُمْ تَسْتَعْجِلُونَ\n“Пайғамбар с.а.в. нинг олдиларига шикоят қилиб бордик, у киши Каъбанинг соясида чопонларини ёстиқ қилиб олган эканлар. “Биз учун нусрат сўрамайсизми, бизнинг ҳаққимизга дуо қилмайсизми?”, дедик. Бунга жавобан у киши: “Сизлардан олдингиларда ер чуқур қазилиб, унга бир одам бошигача кўмиларди, кейин арра олиб келиниб, бошининг ўртасидан солиниб, иккига бўлиб юбориларди. Шу иш ҳам уларни динидан қайтармасди. Темир тароқлар билан гўштдан ўтиб, суяк-пайларгача тараларди. Бу ҳам уларни динидан қайтаролмасди. Аллоҳга қасамки, албатта бу иш камолига етади ва отлиқ Санъодан Хазрамавтга қадар ёлғиз Аллоҳдангина қўрқиб ёки қўйларини бўри еб кетишидангина қўрқиб, борадиган бўлади. Фақат сизлар шошқалоқлик қиляпсизлар, холос”, дедилар”.\nМуҳожирликда ҳалок бўлганлар оила аъзолари ва яқинларига таъзия


Катта мажлисда Ш.Мирзиёевнинг танқидлари, чироқсиз қолаётган аҳоли ташвиши, президентнинг Қорақалпоғистонга сафари\n14:24 / 22.01.2017\nМана, навбатдаги ҳафта ҳам ортда қолди. Ўтган кунлар давомида Ўзбекистоннинг ижтимоий, сиёсий, иқтисодий ва кўплаб соҳаларида қатор ўзгаришлар, янгиликлар содир бўлдики, уларнинг энг саралари билан сизни умумий тарзда таништириб ўтамиз.\nКатта мажлис. Шавкат Мирзиёевнинг танқидлари\n14 январь куни Вазирлар Маҳкамасининг мамлакатимизни 2016 йилдаги ижтимоий-иқтисодий ривожлантириш якунларини ҳар томонлама таҳлил қилиш ҳамда республика ҳукуматининг 2017 йил учун иқтисодий ва ижтимоий дастури энг муҳим йўналишлари ва устувор вазифаларини белгилашга бағишланган кенгайтирилган мажлиси бўлиб ўтди. айтиб ўтиш лозимки ушбу мажлисда танқидий фикрлар жуда кўп бўлди, кескин қарорлар қабул қилинди. Жумладан, «Ўзнефтмаҳсулот» раиси мажлис жараёнида ишдан бўшатилди пластик карточкаларни муомалага киритишдан илгари барча механизмлар пухта ишлаб чиқилмагани борасида сўз юритилди Рустам Азимов танқидга учради Ушбу мажлис тафсилотлари.\nГуруч кўрмаксиз бўлмайди. Олиб борилаётган ислоҳотлар йўлида, албатта, бирор бир камчилик учрайди. Уни дарҳол бартараф этиш масъулияти ўртага чиқади.\nҚашқадарё вилоятидаги Шаҳрисабз туманининг электр таъминоти яхши эмаслиги, бу аҳоли турмуш тарзига жиддий зиён етказаётгани ҳақида мақола эълон қилинди.\nСамарқандда гиёҳванд моддалар контрабандаси билан шуғулланган гуруҳ ташкилотчиси қўлга олинди.\nБугунги кунда тўйхоналаримизда келин-куёвлар томонидан йўл қўйилаётган камчиликлар, хатолар ва уларнинг ёт маданиятларга кўр-кўрона эргашаётганлари ҳақида мушоҳада.\nДавлат йўл ҳаракати хавфсизлиги хизмати ходими қизил чироқ ёниб турганида ҳам ҳаракатланишда давом этиб, пиёдани уриб кетишига бир бахя қолган ҳайдовчининг ҳаракатига лоқайдлик билан қаради.\nЧет давлатларга бориб, мўмай даромад топаман, деб виждонини сотаётган ватандошлар ҳақида бир онанинг ҳикояси.\nТошкент вилоятининг Янгийўл шаҳри яқинида жиддий йўл-транспорт ҳодисаси рўй берди. Қурбонлар борлиги ҳақида айтилган.\nСамарқанд аҳолиси электр энергиясининг тез-тез ўчирилишидан азият чекмоқда. Ҳеч ким электр қуввати қачон ўчишини олдиндан тахмин қила олмайди.\nСўнгги йилларда ҳаж зиёратига бориш истагини билдирганларнинг сони ошиб бораётганини эътиборга олиб, 2017 йилдан ўзбекистонлик фуқаролар учун янги ҳаж квотаси белгиланди\nЎзбекистонлик фуқаролар учун ҳаж квотаси деярли 40 фоизга оширилди.\nЎзбекистон фуқароларига Ҳаж зиёратига боришда баъзи чекловлар қўллангани ҳақидаги хабарларга изоҳ берилди.\nЎзбекистон ҳаж делегацияси Саудия Арабистонига жўнаб кетди.\nШавкат Мирзиёев Қорақалпоғистонда\nЎзбекистон Республикаси Президенти Шавкат Мирзиёев жойларда ижтимоий-иқтисодий ислоҳотларнинг бориши, халқимизнинг ҳаёт даражаси ва сифатини янада оширишга қаратилган бунёдкорлик ва ободонлаштириш ишлари билан яқиндан танишиш, халқ билан учрашиш ва мулоқот қилиш мақсадида 20- 21 январь куни Қорақалпоғистон Республикасида бўлди. Давлат раҳбари ушбу ҳудудда олиб борилаётган ислоҳотларга ўз фикрини билдирар экан, айрим соҳаларда кўнгли тўлмаётганини ҳам изҳор этди. Танқидий фикрларини билдирди. Масалан, Ш.Мирзиёевнинг фикрича Ижро органи раҳбарларининг энг каттасидан кичигигача оёғи ердан узилган Шуниндек у ҳудуд раҳбари, прокурори, солиқчиси - ҳаммаси ўзини ўйлаши, халқни ҳеч ким ўйламаслиги ҳақида ташвишланиб гапирди\nИслом Каримов ҳайкали қаерга ўрнатилиши маълум бўлди.\nЎзбекистон туроператорларига валюта қабул қилишга рухсат берилди.\nИчки ишлар вазирининг унвони кўтарилди.\nМаҳаллий дори воситалари ва тиббий буюмларини сезиларли даражада паст нархларда харид қилиш имкони пайдо бўлди.\nДавлат мулкини хусусийлаштириш соддалаштирилди.\nЎзбекистонда хорижга чиқиш учун рухсатнома (стикер) бекор қилиниши кутилмоқда.\nЎзбекистон валютанинг эркин конвертациясига тайёргарлик кўрмоқда.\nТошкент шаҳрида “Hilol-nashr” нашриёт-матбаа корхонасининг марказий китоб-ахборот мажмуаси очилди.\nАвстралияда давом этаётган «Улкан тож» туркумига кирувчи Australian open мусобақасини ўзбекистонлик Денис Истомин муваффақиятли ўтказишда давом этмоқда.


Солиқ кодекси янги таҳрирининг фарқи нимада?\nС начала работы biznes-daily.uz 11 249 755\nГлавная Все новости Узбекистана Солиқ кодекси янги таҳрирининг фарқи нимада?\n07.01.2020 | |\n2019 йилнинг 30 декабри тарих саҳифаларидан алоҳида ўрин олган кун бўлди. Айнан шу куни Президентимиз томонидан бутун мамлакатимиз ҳаёти, қолаверса, ҳар бир фуқаронинг меҳнати ва турмуши билан бевосита боғлиқ ҳужжат – янги таҳрирдаги Солиқ кодекси имзоланди.\nХўш, унинг янгилиги ва ўзига хослиги нимада? Шу кунларда Солиқ кодексининг мазмун-моҳиятини тушунтиришга бағишланган турли шаклдаги тадбирлар мазкур савол доирасида кечмоқда.\nАдлия вазирлиги томонидан ўтказилган навбатдаги тарғибот-ташвиқот руҳидаги матбуот анжумани ҳақида ҳам шундай дейиш мумкин. Давлат солиқ қўмитаси масъуллари мазкур тарихий ҳужжатнинг эътиборга молик жиҳатлари хусусида маълумот беришди.\nЯнги кодекс бир қатор жиҳатлари билан олдингисидан анча фарқ қилади. Биринчидан, халқаро экспертлар ва маҳаллий олимлар айтганларидек, илгари солиқ тизимининг мақсади бир томонлама, яъни фақат бюджетни тўлдиришдан иборат бўлган. Лекин тадбиркорлар ва инвесторларни қўллаб-қувватлашга эътибор қаратилмаган эди. Янги солиқ кодексида биринчи навбатда ушбу масалага ечим топилган.\nИккинчидан, қўшилган қиймат солиғини жорий этиш бўйича жараён тубдан ўзгарди. Илгари фақат экспорт қилувчилар бундай солиқнинг ортиқчасини қайтариб олиш имконига эга эдилар. Энди манфий қолдиқ чиқдими, у қандай субъект бўлишидан қатъи назар, қўшилган қийматнинг ортиқча тўланган қисмини қайтариб олиш ҳуқуқидан фойдаланади. Ҳисобланган солиқ суммасидан ҳисобга олинадиган ҚҚС суммасининг ошиб кетиши натижасида ҳосил бўладиган ҚҚС суммасининг ўрнини қоплаш 2020 йилнинг 1 июлидан эътиборан амалга оширилади. Чунки, ҳисоб-китоблар тўғри бўлиши учун бу жараёнга солиқ идоралари ҳам, хўжалик юритувчи субъектлар ва тадбиркорлар ҳам тайёр бўлиши керак.\nБундан ташқари, илгари солиқ ставкалари Президент қарори билан ҳар йили ўзгарарди, энди барча солиқ ставкалари кодексда аниқ кўрсатилиб, қонун йўли билан мустаҳкамлаб қўйилди ва унинг тез-тез ўзгариб туришининг олди олинди. Бу эса инвесторлар учун катта имконият ва сармоя киритиши учун ишончли кафолатдир. Солиқ тўловчи 2020 йилнинг 1 январига қадар ҳосил бўлган зарарни келгусига, ушбу зарар кўрилган солиқ давридан кейинги 5 йилдан кўп бўлмаган муддатга кўчиришга ҳақлидир. Бунда ҳар бир кейинги солиқ даврида ҳисобга олинадиган ўтказилаётган зарарнинг жами суммаси жорий солиқ давридаги солиқ базасининг 50 фоизидан ошиши мумкин эмас.\nКодекснинг яна бир янгилиги шуки, унда солиқлар унификациялаштирилди, ўхшаш солиқ солиш базасига эга солиқлар бирлаштирилиб, уларнинг сони мақбуллаштирилди, солиқ ҳисоботлари камайтирилиб, соддалаштирилди. Шунингдек, солиқ турлари илгари 13 та бўлган, энди улар 9 тани ташкил этади. Яъни ягона ер солиғи, давлат божи, божхона тўловлари ҳамда тадбиркорлик фаолиятининг айрим турлари бўйича қатъий белгиланган солиқ турлари бекор қилинган.\nЭндиликда солиқ органлари томонидан солиқ тўловчиларни 42 та мезон асосида 3 та сегментга, яъни, “виждонли”, “шубҳали” ва “мунтазам ҳуқуқбузарлар”га ажратган ҳолда улар билан алоҳида фаолият ташкил этиш йўлга қўйилади.\nВиждонли категориядаги солиқ тўловчиларда, уларнинг шу рўйхатда бўлган даври давомида хеч қандай текширув ўтказилмайди. Шубҳали категориядаги солиқ тўловчилар камерал назорат тартибида назоратга олиниб, аниқланган камчиликлар ўз вақтида бартараф қилинса, бошқа текшириш амалга оширилмайди. Мунтазам ҳуқуқбузарларни эса аудит текшируви орқали жойида текшириш кўзда тутилган.\nКодексга кўра, 2007 йилда қабул қилинган Солиқ кодексида назарда тутилган солиқлар ва бошқа мажбурий тўловлар бўйича имтиёзлар 2020 йилнинг 1 апрелига қадар, 2020 йилнинг 1 январигача қабул қилинган солиқ тўғрисидаги ҳужжатларда белгиланган солиқлар ва бошқа мажбурий тўловлар бўйича имтиёзлар эса уларнинг амал қилиш муддати тугагунгача кучда бўлади.\nУмуман олганда, қабул қилинган кодекс солиқ қонунчилиги нормаларини қўллашни соддалаштириш, зиддиятлар ва тафовутларни бартараф этиш, виждонли солиқ тўловчилар ҳуқуқлари ҳамда қонуний манфаатлари ҳимоясини кучайтириш, солиқ назорати шакллари ва механизмларини такомиллаштириш, шу жумладан, солиқ солинадиган объектлар ва солиқ тўловчилар тўлиқ қамралишини ҳамда ҳисобга олинишини таъминлайдиган замонавий ахборот-коммуникация технологияларини, трансферт нарх белгилаш билан боғлиқ операцияларга солиқ солиш тартибини жорий этишга кўмаклашади.


14.09.2018 21:36 0 284\nЎзбекистон Ёзувчилар уюшмасида бугун, 14 сентябрь куни «Ватан учун яшайлик!» VII Республика танлови ғолибларини тақдирлаш маросими бўлиб ўтди. бу ҳақда уюшма матбуот хизмати хабар берди.\nВатанимиз мустақиллигининг 27 йиллигига бағишлаб, она диёримизда амалга оширилаётган кенг кўламли ислоҳотлар, Ўзбекистонимизнинг буюк келажаги йўлидаги улуғвор янгиланишлар, замондошларимизнинг ёрқин сиймоси акс эттирилган, юксак маҳорат билан ёзилган энг сара бадиий-публицистик мақолалар, очерклар, насрий ва шеърий йўналишдаги энг сара асарлар учун Ўзбекистон Ёзувчилар уюшмаси томонидан эълон қилинган мазкур танловга жами 54 муаллифнинг 107 асари келиб тушди.\nАнвар Обиджон – «Фарғоналиклар» эсселар тўплами учун.\nНаби Жалолиддин – «Тегирмон» романи учун.\nМеҳмонқул Исломқулов – «Одам дунёга ҳайратланиш учун келади» бадиий ва публицистик тўплами учун.\nМанзар Абулхайр – «Навоий асарларининг изоҳли луғати» китоби учун.\nНўмон Раҳимжонов – «Бадиий сўз эстетикаси» тўплами учун.\nЗуҳриддин Исомиддинов – «Манас» эпосининг янги таржимаси ва матбуотда эълон қилинган публицистик асарлари учун.\nСайди Умиров – «Сеҳрли ва меҳрли сўз» бадиий публицистик тўплами учун.\nЙўлдош Солижонов – «Лирика латофати, насрнинг назокати» рисоласи учун.\nЗебо Мирзаева –адабиёт тарғиботига бағишланган туркум кўрсатувлари ва матбуотда эълон қилинган мақолалари учун.\nМуҳиддин Омон – «Ўртамизда ишқнинг гулхани» шеърий тўплами учун.\nАдиба Умирова – матбуотда эълон қилинган шеърий ва публицистик асарлари учун.\nШу куни “Зулфияхоним қизлари” клуби аъзоларининг маҳорат дарслари бўлиб ўтди. Тадбир дастурига кўра, Зулфия номидаги давлат мукофоти совриндорлари Ўзбекистон халқ шоири Зулфия ҳайкали пойига гул қўйди ҳамда мушоира қилди.\n“Дўрмон” ижод уйида “Устоз-шогирд анъанаси”га мувофиқ маҳорат дарслари ташкил этилди. Дарсларни устоз ижодкорлар — Ўзбекистон халқ шоири Энахон Сиддиқова, Ўзбекистонда хизмат кўрсатган маданият ходимлари — Шарифа Салимова, Ҳаётхон Ортиқбоева (1-босқич), “Меҳнат шуҳрати” ҳамда “Дўстлик” орденлари соҳибаси Зулфия Мўминова, Ўзбекистонда хизмат кўрсатган маданият ходими Гавҳар Ибодуллаева, “Дўстлик” ордени соҳибаси Фарида Афрўз олиб борди.\nЁзувчилар уюшмаси Наби Жалолиддин Тегирмон Ватан учун яшайлик! Анвар Обиджон\nМаданият 30/07, 15:27


НОМУСХЎР… (ёхуд номусга тегиб қамалган собиқ терговчи озодликка чиқди-ю, яна номусга тегди) - 23 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 23 » НОМУСХЎР… (ёхуд номусга тегиб қамалган собиқ терговчи озодликка чиқди-ю, яна номусга тегди)\nРоссия тергов қўмитаси собиқ терговчиси Александр Сатлаев Олтой ўлкаси Барнаул шаҳри полициячилари тарафидан қидирилмоқда. У илгари ҳам аёл кишини зўрлаганликда айбланиб қамалганди. Муддатидан олдин озодликка чиқди-ю, ҳали нафас ростлаб улгурмай, яна бир аёлга ташланди.\nАйтишларича, 2019 йил 4 августда Сатлаев Барнаул шаҳрида жойлашган Интернационал кўча №46 уй подъездида бегона аёлга ташланиб, номусини поймол этган. Илгари эса, аниқроғи, 2011 йил декабридан 2013 йил октябрига қадар тўртта номусга тегиш жиноятини содир этган. Ўша вақтда у катта терговчи вазифасида ишларди. Прокуратурадагиларнинг гапига қараганда, Сатлаев ё эрта тонгда, ё тунда жиноят содир этишни хуш кўрган. Собиқ терговчи асосан ёлғиз кетаётган аёлларни ўлжа сифатида танлаган ва уларга ҳамиша орқа томондан ҳужум қилиб, кейинчалик жинсий муносабатга киришга мажбур этган. Агар яқин атрофдан ўткинчилар ўтиб қолса ё машиналар пайдо бўлса, Сатлаев қочиб кетган. Навбатдаги жиноятни 2015 йили содир этган. Бу гал ҳам ёлғиз аёлни тутиб олиб номусини поймол қилган. Ўз жиноятини сир тутиш мақсадида жабрланувчи аёлни ўлдириш билан ҳам қўрқитишдан тийила олмаган. Аммо аёл ён бермаган, қўрқмаган. Зўрланишдан сўнг ўзини тутиб олиб Сатлаевнинг устидан полицияга шикоят қилган. Ўшанда Сатлаевни 6 йил муддатга озодликдан маҳрум этишган.\nСобиқ терговчи турмада ўзини яхши томондан кўрсатгани учун 2019 йил март ойида муддатидан олдин озод этилганди. Афсуски, у яна номусга тегиш жиноятини содир этди.


Зидан: Неймарнинг финтлари баъзи жамоаларга ёқмаслигининг ҳайрон қоладиган жойи йўқ - Спорт UZ - Скачать музыку бесплатно новинки музыки 2016-2017\nЗидан: Неймарнинг финтлари баъзи жамоаларга ёқмаслигининг ҳайрон қоладиган жойи йўқ\nМадриднинг «Реал» клуби бош мураббийи Зайниддин Зидан «Барселона» ҳужумчиси Неймар ўйинлар вақтида жуда кўп финт ишлатишни ёқтиришига ўз муносабатини билдириб ўтди. «Мен Неймар ҳақида кўп гапира олмайман. У футболни яхши ўйнайди, қайсидир футболчи унинг бу ҳаракатини ёқтириши, қайсидири эса ундан нафратланиши мумкин. Бу нормал ҳолат. Унинг финтлари баъзи жамоаларга ёқмаслигидан ҳайрон бўлиш керакмас. Аммо тан олиш керакки, у футболдаги мафтункор шоумен. Мухлисларга шундай футболчилар кўпроқ маъқул бўлади», дейди Зидан. - деб хабар бермоқда Stadion.uz нашри.


Умумжамоа ҳисобида вакилларимиз учинчи - zarnews.uz\nУмумжамоа ҳисобида вакилларимиз учинчи\nСирдарёда умумий ўрта таълим мактаблари ўқувчилари ўртасида Ўзбекистон “Ёшлик” ЖТСЖ марказий кенгаши соврини учун стол тенниси бўйича мамлакат биринчилиги мусобақаси ўтказилди.\nМусобақада республикамизнинг вилоят ва шаҳарларидан 56 нафар спортчи иштирок этди. Самарқанд шаҳридаги 55-умумтаълим мактаби ўқувчилари Шоҳруҳ Искандаров, Шаҳриёр Сирожиддинов, Ҳулкар Шомуродова ҳамда Нилуфар Абдувалиевалар вилоятимиз шарафини муносиб ҳимоя қилишди.\nЯкуний натижаларга кўра, шахсий биринчиликда Шоҳруҳ Искандаров биринчи, Шаҳриёр Сирожиддинов эса иккинчи ўринни эгаллади.\nЎғил болалар ўртасидаги жуфтлик баҳсларида Шоҳруҳ ва Шаҳриёр ҳамда қиз болалар ўртасида Ҳулкар Шомуродова ҳамда Нилуфар Абдувалиева жуфтлиги иккинчи ўринни қўлга киритди. Умумжамоа ҳисобида вакилларимиз учинчи ўринни банд этишди.\nСенаторлар “Халқаро тижорат арбитражи тўғрисида”ги Ўзбекистон Республикаси Қонунини нега рад этди?


Бош сахифа > Янгиликлар > Истеъдод, маҳорат, меҳнат уйғунлашганда...\nСанъат — сеҳрли олам. Бу сирли дунё кимнидир дилбар куй-наволар, яна кимнидир ажиб созлар оҳанги билан ўзига мафтун этади. Юракдан ижро этилган қўшиқларнинг инсонни гўзалликка бошлаши, қалб изтиробларига малҳам бўлиши бежиз эмас. Умуман олганда, санъатнинг қай тури бўлмасин, у эзгуликка хизмат қилмоғи лозим.\nШу жиҳатдан олганда, мамлакатимизда соҳани ривожлантириш бўйича амалга оширилаётган ишлар диққатга сазовордир. Президентимизнинг жорий йилнинг май ойида қабул қилинган маданият ва санъат соҳасини янада ривожлантириш ва такомиллаштиришга доир чора-тадбирларга бағишланган қарорида таъкидланганидек, мустақиллик йилларида юртимизда маданият ва санъат соҳасини ривожлантириш, жаҳон миқёсидаги илғор тажрибалар асосида замонавий маданият ва санъат муассасалари барпо этиш, уларнинг моддий-техник базасини мустаҳкамлаш, ижодкор зиёлиларни ҳар томонлама қўллаб-қувватлаш масалаларига давлатимиз томонидан устувор аҳамият қаратиб келинмоқда.\nДарҳақиқат, ёшларда ватанпарварлик туйғусини кучайтириш, асл истеъдод эгаларини аниқлаш ва рағбатлантиришда соҳада ўтказиб келинаётган турли кўрик-танловларнинг аҳамияти катта. Яқинда пойтахтимизда ана шундай танловлардан бири бўлиб ўтди. Республика маданият, санъат ва мусиқа коллежлари ҳамда академик лицей ёш ижрочиларининг танловида мамлакатимиз бўйлаб 584 нафар ёш ижрочи қатнашди.\n— Мазкур танловда ҳозирги кунгача қатнашган 12000 нафарга яқин иштирокчининг 1272 нафари лауреат бўлган, — дейди биз билан суҳбатда вилоят маданият бошқармаси бош мутахассиси Суннат Бобоқулов. — Уларнинг аксарияти бугунги кунда давлатимизнинг юқори даражадаги мукофотларига эга бўлишди. Танловда вилоятимиз вакиллари ҳам қатнашиб, фахрли ўринларни қўлга киритгани қувонарли. Беш юз нафардан ортиқ номзод орасидан совриндор бўлиш, бу истеъдод ва меҳнатнинг биргаликдаги самараси деб ҳисоблайман.\nФортепиано, эстрада ижрочилиги, халқ чолғулари, академик хонандалик, хореография, театр санъати, фольклор ижрочилиги каби 12 та йўналишда Навоий маданият ва санъат коллежи ўқувчилари — қўғирчоқ театри актёрлиги бўйича Умиджон Қурбонов, анъанавий чолғу (танбур)дан Fайрат Абдиев, эстрада хонандалиги бўйича Анатолий Назаровлар фахрли 3-ўринни қўлга киритишди.\nСаҳнадаги ҳаяжон ва завқ\nҚўғирчоқ театри спектаклларини болалигимизда экран орқали маза қилиб томоша қилганмиз. Эртак қаҳрамонларидаги ижобий фазилатлар, камтарлик, хушмуомалалик, ширин сўзли бўлиш, бировга ҳасад қилмаслик кабиларга ҳавасимиз ортган. Уларга ўхшашга интилганмиз. Қўғирчоқ театрлари тарбиявий аҳамиятининг баландлиги шунда намоён бўлади. Актёрларнинг ҳам бу борадаги беғуборлиги, болаларча соддалиги уларнинг ютуғидир аслида. Навоий маданият ва санъат коллежи қўғирчоқ театри актёрлиги 2-курс ўқувчиси Умиджон Қурбонов билан бўлган суҳбатимиз, унинг орзу-ниятлари, танлов жараёнлари, келгусидаги мақсадлари ҳақида бўлди.\n— Санъатга оиламизда алоҳида қизиқиш, меҳр бор, — дейди биз билан суҳбатда республика танлови совриндори. — Шунинг учун ҳам ота-онам, яқинларим доим мени қўллашади. Икки ҳафта давомида Ўзбекистон давлат маданият ва санъат институтида бўлиб ўтган танлов ҳаётимда бутунлай ўзгача из қолдирди. Аввало, халқ ардоғидаги истеъдодли санъаткорлар олдида иқтидоримизни намоён этганимизнинг ўзи мен учун катта ҳаяжон бўлди. Қўғирчоқ театри актёрлиги йўналиши бўйича илк чиқишимиз этюдлардан бошланди. Унда мен ҳайвонот олами, қушларнинг хатти-ҳаракатларини кўрсатиб бердим. Этюд — сас-садосиз, фақат пластика, мимикага асосланган бўлгани учун ҳам бу борада қийинчилик бўлиши табиий. Кузатув бунда актёрнинг асосий шиорига айланади. Агар, сиз кўрсатиб бермоқчи бўлган нарсангизни қанчалик кўп кузатиб, ҳар бир кичик деталигача аҳамият қаратган бўлсангиз, унда муваффақият албатта, сиз томонда бўлади.\nКейинги босқичда қатнашчиларнинг овози, ижро маҳорати синовдан ўтди. У. Қурбоновнинг драма актёрлигига ҳам ҳаваси баланд. Танловда у гитарада қўшиқ айтди, қушларнинг овозида "сайради". Ҳакамлар томонидан одилона баҳоланиб борилган чиқишларда вилоятимиз вакили истеъдоди эътироф этилди. Айниқса, Туркиянинг "Соялар" театри услубида намойиш этилган бирмунча қийинчиликка эга "Дорбоз қиз" ижроси ҳеч бир вилоят қатнашчиси томонидан олиб чиқилмагани боис, алоҳида мақтовга лойиқ деб топилди. Шунингдек, Жўра Маҳмуднинг "Қичқир, хўрозим" спектаклидан ижро этилган парча, қўғирчоқларнинг Хоразм лазгисига "рақсга тушиши" йиғилганларнинг олқишига сазовор бўлди.\n— "Чарли Чаплин-сартарош" мавзусида машҳур актёрга тақлид қилишга ҳаракат қилдим, — дейди У. Қурбонов суҳбатимизни давом эттириб. — Коллеждаги устозим Акмалжон Шодиевнинг маслаҳатлари бўйича, аввало, бу актёр ҳаёти ва ижоди ҳақида кўплаб маълумотларни ўргандим. Яна "Чин дўст" этюдини завқ билан ижро этдим. Бир-бирига ўрганиб қолган чол ва итнинг садоқати, вафодорлиги мени таъсирлантирди. Ва яна....санъат даргоҳининг гўзаллиги, унда талабалар учун яратилган шароитларни кўриб, албатта, бу олий ўқув юртида таълим олишни, ижодимни давом эттиришни ният қилдим. Танлов даврида кўплаб дўстлар орттирдим. Орзуларим катталашди. Мақсадим қатъийлашди. Тошкентдан бир олам таассурот билан қайтдик.\n"Бармоқлар юракдан куч олади"\nУмиджон Қурбоновнинг ютуғида Навоий маданият ва санъат коллежи ўқитувчиси Акмал Шодиевнинг муносиб ҳиссаси бор. Устознинг бир нечта ўқувчилари айни шу йўналиш бўйича институтда таълим олган. Баъзи бирларининг ўзи ҳам ўқитувчи бугун.\n— Қўғирчоқ театри иши четдан қараганда, оддий, содда, осондек кўринади, — дейди домла биз билан суҳбатда. — Аслида бу бошқа театрлардан бутунлай фарқ қилади ва ўз мураккаблигига эга. Тасаввур қилинг, сиз бор қувонч ва ташвишни жонсиз қўғирчоқларда ифодалаб беришингиз керак. Бу жуда қийин. Қўғирчоқ театри актёрининг ҳам овози, ҳам қўл пластикаси яхши бўлиши керак. Бу театр актёрларида бармоқлар юракдан куч олади. Сиз ипли қўғирчоқ билан ишлайсизми, ёки симли, ёки "Соялар" театрида қўл пластикаси моҳирлиги билан баробарда юракдан образни ҳис қилиб туришингиз керак. Боладек кулиб, боладек йиғлолмасангиз, бари бефойда. Шогирдларимга ҳам бу ҳақида кўп айтаман. Энг муҳими, ҳар бир этюд, ёки спектакль ўғил-қизларимиз учун тарбия манбаси бўлиб хизмат қилиши керак. Масалан, биз танлов учун танлаган "Қичқир, хўрозим" спектакли парчасида хўрознинг адолатпарварлиги, ростгўйлиги, ҳақиқатпарварлиги акс этади. Болалардаги ижобий хислатлар шаклланишида қўғирчоқ театрларининг муносиб ҳиссаси борлиги ҳар бир чиқиш маънавий, тарбиявий жиҳатига жиддий ёндашиш кераклигини англатади. Ўзбекистонда хизмат кўрсатган артист, устозимиз Фатҳулла Ходжаевдан ҳалигача маслаҳатлар олиб тураман. Шогирдларимга ҳам бор билимимни берарканман, устозларимиз ўргатганларидек, қўғирчоқ театрида сохталикка йўл қўйиб бўлмаслигини таъкидлашдан чарчамайман.\nДомланинг сўзларидан сўнг, биз болалик чоғимиз севиб томоша қилган "Оқшом эртаклари" кўрсатувини ёдга олдим. Дарҳақиқат, унда болаларга ажойиб эртакларни ўзига хос маҳорат билан сўзлаб берадиган санъаткор Фатҳулла Ходжаевнинг болаларча қувноқлиги, ёнидаги қўғирчоқлар билан худди боладек самимий, завқли суҳбатлари кўз олдимда гавдаланди. Чиндан, беғуборлик тарк этмаган нигоҳлар билан болажонлар қалбига йўл топиш мумкин экан. Чиндан, қўғирчоқ театри сохталикни қабул қилолмаскан. Шундай пайтларда дилимда яна ўша эски орзу жонланиб қолади. "Қанийди, бизда ҳам театр, ҳеч йўқса, қўғирчоқ театри бўлсаю, унда болажонларимиз мазза қилиб маънавий ҳордиқ олишса" деб ўйлайман. Президентимиз томонидан маданиятни, санъатни янада ривожлантиришга бўлган эътибор ҳақида юқорида келтирилганди. Демакки, бу орзумиз яқин йилларда амалга ошишига умид қилсак бўлади. Шунда Умиджон Қурбонов сингари юзлаб истеъдодли, иқтидорли ёшларимиз ўз вилоятимизда, ўз театр саҳналарида маънавиятни бойитишга хизмат қилувчи спектакллари билан бизга ҳам унутилмас таассуротларни ҳадя этишар эди. Шундай эмасми? Ахир, бунга аксариятимиз муштоқмиз.\nКўрилганлар сони: 3431


Буйрак шамоллаши: қандай қилиб оғриқни тезда бартараф этиш мумкин? - 7K.uz\nБуйрак шамоллаши: қандай қилиб оғриқни тезда бартараф этиш мумкин?\nЎз 18-06-2022, 20:41 96\nСоғлиққа бепарво муносабатда бўлиш бир кун келиб буйракда тўсатдан ёқимсиз оғриқларни келтириб чиқариши мумкин. Албатта, буйраклари шамоллаган ҳар бир киши бу каби нохуш ҳолатнинг такрорланишини хоҳламайди. Бунинг олдини олиш учун нимани билиш керак? Wday нашри буйрак шамоллаши ва оғриқни қандай бартараф этиш бўйича сўз юритди.\nБуйрак шамоллашининг аломатлари:\nОқибатлари ҳақида ўйламасдан, одамлар елвизакка эътибор бермайди, иссиқ кийимларни киймайди. Тош, ўтлар, темир-бетон юзаси кўпинча ёшларинг севимли жойига айланади. Буларнинг барчаси буйраклардаги яллиғланиш жараёнининг ривожланишига олиб келади. Бу ҳам секин, ҳам тез юз бериши мумкин.\nБиринчиси анча хавфли, чунки у узоқ вақт давомида ўзини намоён қилмайди ва жиддий оқибатларга олиб келиши мумкин. Иккинчиси тўсатдан ўзини кўрсатади. Агар буйраклар шамолласа, унинг қуйидаги аломатлари пайдо бўлади:\nтана ҳароратининг 39 гача кўтарилиши;\nкучли терлаш ва титроқ;\nбош оғриғининг кучайиши;\nбел соҳасида ноқулайлик;\nпешобда лойқалик, унда қон ва қум пайдо бўлиши.\nБундай белгилар пайдо бўлганда асосий хато — бу ўз-ўзини даволашга уринишдир. Бу соғлиққа зарар етказиши ва касалликнинг сурункали шаклга ўтишига олиб келиши мумкин.\nАгар буйраклар шамоллаган бўлса, нима қилиш керак?\nАгар буйраклар шамоллаган бўлса, уролог, буйрак касалликлари бўйича мутахассисга мурожаат қилиш керак. Яллиғланиш бошланишининг сабабини аниқлаш ва зарарланган органни аниқлаш жуда муҳимдир. Қайта тикланиш даврининг давомийлиги тўғри ташхисга боғлиқ бўлади. Касалликни эрта аниқлаш муваффақиятли даволанишнинг калитидир.\nШунга ўхшаш аломатлар учун маълум дори-дармонларни қабул қилган дўстлар ва қариндошларнинг маслаҳатига таянмаслик тавсия этилади. Агар ташхислар бир-бирига тўғри келса ҳам, ҳар бир организм шу қадар индивидуалдирки, кимдир учун самарали бўлган дори бошқасининг соғлиғига салбий таъсир кўрсатиши мумкин.\nАгар тўсатдан буйраклар шамолласа, нима қилиш кераклиги ҳақидаги саволга жавоб аниқ. Пешоб ва қонни тўлиқ текшириш керак, агар керак бўлса, рентген нурлари ёки ультратовуш диагностикаси билан касал органни трансиллуминация қилиш керак.\nШунга ўхшаш муаммоси бўлган беморларга шифокор одатда тавсия қилади:\nдам олиш ва жисмоний фаолиятнинг етишмаслиги;\nелвизак ва салқин ҳаводан сақланинг;\nсоғлом ванналар олинг.\nМутахассиснинг назорати остида бемор касалликни енгиб ўтади. Асосийси, муаммони бартараф этиш учун жиддий ёндашиш керак.


09:38 / 30.11.2018 1004 pdf Ўқиш режими + -\nБугун 30.11.2018 санасида Тошкент шаҳридаги қуйидаги масжидларда Жума намози олдидан сўнгги Мавлиди шарифлар ўқилади:\n1. “Чўпон ота” жоме масжиди. (Кўҳна Чўпон ота маҳалласи 13-мавзе. Тел.:+998 71 275 25 31)\n2. “Ҳазрати Умар” жоме масжиди. (М.Уйғур кўча, 556а-уй. Мўлжал: ”Чароғон” ресторани қаршисида. Тел.:+998 71 228 50 36)\n3. “Абу Талҳа” жоме масжиди. (“Абдулла Қодирий” маҳалласи, Тавалло кўчаси, 12-уй. Тел.:+998 71 228 52 49, +97 771-91-60)\n4. “Умар ибн Хаттоб” жоме масжиди. (А.Жомий махалласи, Боғиравон 2-тор кўчаси 14 уй. Тел. :+998 71 226 77 15)\n5. “Кулол-Қўрғон” жоме масжиди. (Турон дехқон 6 уй. Тел. :+998 71 225 76 86)\n6. “Ат-Термизий” жоме масжиди. (Қизил кўча, 96-уй.)\n7. “Исломобод” жоме масжиди. (“Ачаобод” маҳалласи, Сағбон кўча 244-уй. Телефон: +998 71 246 35 41.)\n8. “Абу Бакр Қаффоли Шоший” жоме масжиди. (генерал К.Ғофуров кўча 101-уй. Телефон: +998 71 227 61 92.)\n9. “Тўра бува” жоме масжиди. ( “Бешкапа” маҳалласи, Султония кўчаси 70а-уй. Тел.: +998 71 264 01 62.)\n10. “Авайхон” жоме масжиди. (Қорасувбўйи кўчаси 87а уй. Тел.: +998 71 265 66 26)\n11. “Дорул Омон” жоме масжиди. (У.Ғуломов кўчаси 15 уй.)\n12. “Мулла Холмирза” жоме масжиди. (“Шўртепа” маҳалласи, Гулсара кўчаси 15-уй. Тел.: +998 71 265 26 46)\n13. “Алибек” жоме масжиди. (Ҳусайн Бойқаро кўчаси 1-уй.)\n14. “Қора Соқол ота” жоме масжиди. (Бинокор маҳалласи Шоликор кўчаси 1 уй.)\n15. “Эшон-Бобохон” жоме масжиди. (Бўстон маҳалласи, Эшон бобохон кўчаси 26-уй. Тел.: +99871 246 01 51)\n16. “Маъруф-ота” жоме масжиди. (Чоштепа 3-тор кўчаси, 3-а уй. Тел.: +998 71 287 60 65)\n17. “Қўшқўрғон” жоме масжиди. (Қўшқўрғон маҳалласи У.Маҳмудов кўчаси 1уй.\nТел.: +998 71 292 55 04)\n18. “Кўзи ожизлар” жоме масжиди. (Чўпон ота кўчаси, 28а-уй. Тел: +998 71 273 49 79)\n19. “Имоми Аъзам” жоме масжиди. (Висол кўчаси, 90А уй. Телефон: +998 71 283 00 48.)\n20. “Ахмад Яссавий” жоме масжиди. (Ахмад Яссавий маҳалласи, Ховос 1-тор кўчаси 49-уй. Телефон: +998 71 283 59 50.)\n21. “Ал – Бадр” жоме масжиди. (Сарикўл маҳалласи, Фидоийлар кўчаси 26-уй. Телефон: +998 71 299 50 38.)\n18:05 / 29.11.2018 996\n11:40 / 30.11.2018 1308\n369 10:10 / 13 март\n582 14:45 / 22 январь\n22 ёшли покистонлик кўриш қобилияти заиф бўлган ҳофизи Қуръон Муҳаммад Шероз IQNA мухбири билан Қуръони карим ва кундалик ҳаёт ҳақида суҳбатлашди.Ҳофиз бу йил давоми...\n1101 12:10 / 11 апрель\n450 14:09 / 19 февраль\n1739 13:45 / 12 май


Хуршид билан Лайло | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариХуршид билан Лайло\nБир бор экан, бир йўқ экан, бир замонларда Миср мамлакатида бир подшо ўтган экан. Унинг отини Абдулазиз шоҳ дер эканлар. Шоҳнинг Абдукарим деган вазири ҳам бор экан. Абдулазиз шоҳ билан Абдукарим вазир жуда иноқ эканлар.\nУлар ёшликда мадрасада бирга ўқишган, айниқса, Абдукарим ниҳоятда тиришқоқ экан. Ўзи камбағал оиласидан бўлишига қарамай, бутун куч-қувватини илмга берар, уни чуқурроқ ўзлаштиришга ҳаракат қилар экан. Абдукарим вазир ҳар вақт шоҳга:\n— Бу дунё ўтар дунё, яхшилик қилсанг ҳам ўтади, ёмонлик қилсанг ҳам ўтади, халқ бизнинг онамиз бўлади. Шунинг учун халққа яхшилик қилмоқ керак. Ёмонлик қилиш ҳар кишининг қўлидан келади, аммо яхшилик қилиш ҳар кимнинг қўлидан келавермайди, — дер экан. Улар ҳар бир ишни бамаслаҳат бажаришар экан. Мамлакат ҳам ўша даврда тинч ва обод экан. Лекин улар дунёнинг бир камчилигидан ниҳоятда хафа эканлар. Шоҳ ҳам, вазир ҳам бефарзанд экан.\nКунлардан бир кун шоҳнинг саройига бир қаландар келибди. Шоҳ қаландарни ўз олдига чақириб олиб, унга:\n— Эй қаландар, сиз жаҳонгашта одамсиз, кўп шаҳар ва қишлоқларни кезгансиз. Кўп одамларни дуо қиласиз. Менга фарзандсизликнинг чорасини айтиб беролмайсизми? — дебди. Қаландар:\n— Биламан, — деб қўйнидан икки олмани чиқариб, бирини шоҳга, бирини вазирга бериб, дуо қилибди. — Бирингизга худо ўғил, бирингизга қиз беради, аммо икковингиз бир-бирингиз билан қуда бўласиз, — деб қаландар шоҳ билан вазирдан инъом ва эҳсонлар олиб жўнаб кетибди.\nОлмани еганларидан сўнг шоҳнинг хотини ўғил туғибди. Отини Хуршид қўйишибди. Вазирнинг хотини қиз туғибди, унинг отини Лайло қўйишибди. Болалар бирга тарбия кўриб, бирга ўсишибди. Хуршид билан Лайло бир майиз топсалар бўлишиб ер эканлар, иттифоқлик, меҳр-муҳаббат кундан кунга кучайиб бораверибди. Лайлогул қизлар мактабида ўқиса, Хуршид ўғил болалар мадрасасида ўқибди.\nЙилдан йил, ойдан ой, кундан кун ўтиб, Хуршид билан Лайло ҳам ўқишни тугатибди. Улар ўн саккиз ёшга кирибдилар. Шоҳ ўғли Хуршидни уйлантириш ҳаракатига тушибди. Вазирнинг қизи Лайлогулга совчи юборибди. Вазирнинг қизи совчиларга:\n— Шаҳзода Хуршиднинг кўнгли менда бўлса, ўзим билан гаплашсин. Менинг бир шартим бор. Агарда қабул этса, мен ҳам розиман, — дебди. Совчилар қизнинг айтган сўзларини Хуршидга етказибдилар. Хуршид вазирнинг уйига борибди. Меҳмонхона ўртасига парда тутилган экан. Парданинг орқасида ўтирган Лайлогул шаҳзоданинг товушини эшитиб, “Ассалому алайкум, шаҳзода!” дебди. Шундан кейин иккиси ҳол-аҳвол сўрашибди. Булар мактабга кирганларидан сўнг, бир-бирлари билан кўриша олмаган эканлар. Лайлогул Хуршиднинг таклифига шундай дебди:\n— Мен қарши эмасман, бироқ бир шартим бор. Агарда қабул этсангиз тўйга розиман. Шартим шу: ҳар куни эрталаб уйингизга бораман, кеч бўлмасдан ўз уйимга кетаман, — дебди.\nШаҳзода қизнинг бу шартига ҳайрон қолиб, нима жавоб қайтаришни билмай қолибди. Сўнг Хуршид ақл-ҳушини бир жойга тўплаб, шартини қабул қилай, уйимга боргач, бошқа чораси топилиб қолар, — деб ўйлабди. Хуршид Лайлогулга:\n— Шартингизни қабул этдим, — дебди.\nЎн беш кун тўй бўлибди.\nШаҳзода учун қатор уйлар жуда яхшилаб безатилган экан. Аммо бу уйларнинг биронтасида ҳам келинчак Лайлогул кўринмас экан. Лайлогул эса, ўз шартига мувофиқ, тўйнинг эртасигаёқ эрта билан нонуштага кириб келибди. Хуршид шошилганича Лайлони кутиб олибди-да, уйга бошлабди. Улар қатор уйларни бир-бир томоша қилиб, ўн биринчи уйга кирибдилар. Канизак қизлар дастурхон ёзибдилар. Дастурхон ноз-неъматга тўла эмиш. Улар суҳбатлашиб ўтириб, кунни кеч қилибдилар. Лайлогул бошига паранжисини ёпиниб, отасининг уйига жўнаб қолибди. Хуршид оғзини очиб, қизнинг кетидан қараб қолаверибди.\nБу аҳвол ҳар куни такрорланаверибди. Кўпинча, Лайлогул паришон бўлар, Хуршиднинг гапларига ҳам эътибор бермас экан. Хуршид нима гаплигини билолмай, оғир аҳволда қолибди.\nКунлардан бир кун Хуршид ўйлаб-ўйлаб мактабдош дўсти Абдумуталнинг олдига борибди. Дўсти мадраса ҳужрасида турар экан. Хуршидни хурсанд бўлиб кутиб олибди. Абдумутал саёҳатга кетгани учун улар анчадан буён кўришишмаган экан. Абдумутал Арабистоннинг кўп шаҳарларидан ташқари, Ҳиндистон, Пешовур каби узоқ мамлакатларда бўлганини гапириб берибди.\nАбдумутал ўттиз икки ёшларда бўлиб, анча зийрак йигит экан. Хуршиднинг хафалигини келган замон сезибди. Улар овқатланиб, чой ичиб, суҳбатлашиб ўтирибдилар. Абдумутал секин гап бошлабди:\n— Дўстим Хуршид, сиз шоҳнинг ўғлисиз. Ҳамма нарса сиз учун тайёр. Ҳусн, ақл, идрок, илмда Арабистонда якка-ю ягона вазирнинг қизи сизнинг хизматингизда бўлса-ю, тағин нега хафа кўринасиз?\n— Менинг хафалигимни қаердан билдингиз? — деб сўрабди Хуршид.\n— Ҳеч кимдан, лекин бетларингиз сарғайганидан, хаёлингиз паришонлигидан гумон қиламан, — дебди у. Хуршид дўстига ҳозирги аҳволини бир бошдан айтиб берибди. Абдумутал бу сўзларни эшитиб, қўлига қоғоз-қалам олиб, қандайдир дуо ёзиб, Хуршиднинг қўлига берибди.\n— Мана шуни хотинингиз уйдан чиқиб кетаётганда пешанангиз-га ёпиштириб олинг. Қизнинг орқасидан бораверинг. У сизни кўрмайди. Кетидан борсангиз, ҳамма сир-асрордан хабардор бўласиз, — дебди Абдумутал.\nХуршид хурсанд бўлиб, қоғозни олиб, ўртоғига миннатдорчилик билдириб, уйига қайтибди. У кечани ухламай ўтказибди. Эрта билан нонуштага Лайлогул етиб келибди. Кундагидек иккиси биргалашиб нонушта қилибдилар. Хуршид ҳар куни қани энди кеч бўлмаса-ю, Лайлонинг ҳуснига тўйсам, деб ният қилар экан. Бугун эса тезроқ кеч бўлсин, бунинг сирларини тезроқ билиб олай, деб ўз-ўзидан ҳовлиқар экан.\nНиҳоят, Лайлонинг кетар вақти бўлибди. У паранжисини ёпиниб жўнаб қолибди. Хуршид ҳам вақтни ғанимат билиб, пешанасига дўсти ёзиб берган хатни ёпиштириб, хотини кетидан кетаверибди. Лайлогул тўғри отасининг ҳовлисига кирибди. Онаси уни кўриб:\n— Ҳа, келдингми, қизим, — деб қучоқлаб кўришиб, икки юзидан ўпибди. Бошидан паранжисини олиб, айвондаги михга осиб қўйибди. Канизак қиз хитойи лаганда ош олиб келибди. Дастурхон атрофида вазир, Лайло, унинг онаси ўтирибдилар. Хуршид ҳам бехавотир ўтириб олибди. Ҳаммалари овқатга қўл узатибдилар. Онаси бир суякни Лайлонинг олдига қўйибди. Уни Хуршид қўлига олиб гўштини еган экан, ичидан ошиқ чиқиб қолибди. У ошиқни олиб, тозалаб, чўнтагига солиб қўйибди. Ошни еб бўлиб, устидан бир пиёладан чой ичибдилар. Лайло ўрнидан туриб:\n— Ойи, мен кетдим, — деб бошига паранжисини ёпиниб жўнабди. Хуршид ҳам унинг кетидан кетаверибди. Лайло бориб-бориб бир дарвозани қоқибди.\n— Олмагул, Олмагул! — деб чақирибди. Дарвоза очилибди. Ҳовлида бир келишган чиройли қиз олма тўлдирилган кумуш лаганни кўтариб турган экан. Лайлогул олмадан бирини олибди. Унинг кетидан Хуршид ҳам битта олма олибди.\n— Дўстим, тезроқ кетайлик! — дебди. У қиз ҳам бошига паранжисини ёпиниб чиқибди. Ҳовлидан уч киши индамасдан жўнабдилар. Бориб-бориб Олмагул яна бир дарвозанинг ҳалқасини қоқибди. Дарвоза очилибди. Лайло: — Аноргул! — деб чақирибди. Бир қиз қўлида бир лаганни анорга тўлдириб кўтариб чиқибди. Анордан Лайло бир дона, Олмагул ҳам бир дона, Хуршид ҳам бир дона олибди. Аноргул лаганни қўйиб, бошига паранжисини ёпиниб чиқибди. Энди булар тўрт киши бўлибдилар. Улар гапиришиб, хахолаб кулишиб борар эканлар. Кулганда Олмагул оғзидан олмагул, Аноргул оғзидан аноргул тўкилар эди. Хуршид ҳам бирга кулишиб бораётганидан улар хабарсиз эканлар. Қизлар шаҳардан ташқарига чиқибдилар. Ниҳоят, тевараги баланд деворлар билан ўралган боғга етибдилар. Боғнинг дарвозаси қизил ёғочдан ясалган экан. Аноргул дарвозанинг ҳалқасини қоққан экан, икки ҳайбатли дев чиқиб очибди. Девлар қизларга қараб таъзим қилишибди. Хуршид ҳам улар орқасидан боғга кирибди. У боғга қараб ҳайрон бўлибди. Боғда йилнинг тўрт фаслини кўриш мумкин экан: боғнинг бир томони баҳор — дарахтлар гуллаганмиш, иккинчи томони эса ёз, мевалар пишиб, тагига тушиб ётганмиш. Учинчи томони куз, дарахтларнинг барги сарғайиб ерга тушаётганмиш… Тўртинчи томонида эса ҳовуздаги сув музлаб, қор паға-паға бўлиб ёғиб турган экан. Бу ажойиб боғни кўриб Хуршид ҳайрон қолибди. Қизлар боғнинг ўртасидаги йўлдан узоқда кўриниб турган қўрғон томонга юрибдилар. Қизлар ясатилган қирқ уйдан ўтиб, ниҳоят, қирқ биринчи уйга — саройнинг бекаси Гулиқаҳқаҳ парининг олдига кирибдилар. У Кўҳиқофдаги парилар подшосининг қизи экан. Гулиқаҳқаҳ пари Лайлогулни яхши кўриб, унга яқинроқ бўлиш ниятида шу ерга боғ яратган экан. Лайлогул парининг измидан чиқа олмас, Хуршидни қанчалик севмасин, ҳар куни уни ташлаб кетишга мажбур экан.\nАноргул билан Олмагулга Гулиқаҳқаҳ пари Лайлогулга хизмат қиласизлар, деб тайинлаган экан.\nЛайлогул билан дугоналари Гулиқаҳқаҳ пари олдига кирганларида у тилла тахт устида ёнбошлаб ётган экан. Гулиқаҳқаҳ пари қизни кўриб, ўрнидан турибди ва у билан қучоқлашиб кўришибди. Кейин ёнига ўтқазибди. Улар бир-бирларидан ҳол-аҳвол сўрашибди. Дастурхон ёзилибди. Майлар сузилибди. Хуршид ҳам қизлар базмини томоша қилиб ўтирибди.\nМусиқалар чалинибди, қизлар навбати билан рақсга тушибдилар. Орадан анча вақт ўтгач, Гулиқаҳқаҳ пари ўйинни тўхтатиб, қизларга:\n— Чарчадинглар, энди бориб чўмилинглар! — дебди. Уларнинг ҳаммаси боғга чиқишибди. У ерда мармар тошдан ишланган катта ҳовуз бор экан. Ҳовузнинг суви ниҳоятда тиниқ экан. Сув тагидаги қимматбаҳо тошлар кўзга кўриниб турар экан. Ҳамма қизлар ечиниб, ҳовузга ўзларини ташлабдилар. Улар бир-бирларига сув сепишиб, кулишиб чўмилишар экан. Хуршид шу пайтдан фойдаланиб, хотини Лайлогулнинг кийимини олиб қўйнига солибди.\nҲамма қизлар чўмилиб бўлиб, ўз кийимини кийибди. Бироқ Лайлогул кийимини тополмай ҳайрон бўлибди. Боғнинг ичи ва ташқарисини роса қидирибдилар.\nКўйлак ҳам, биронта одам ҳам топилмабди. Париларнинг ҳаммаси ҳайрон бўлибди. Бу ерда бунақа ҳодиса ҳеч бўлмаган экан. Бундан Гулиқаҳқаҳ пари ниҳоятда хафа бўлибди. Ўзича: “Бунинг тагига етмагунимча, топмагунимча қўймайман”, — дебди ғазаб билан.\nПари девларни чақириб:\n— Лайло, Аноргул, Олмагулларни уйларига олиб бориб қўйинглар! — деб буюрибди.\nТўрт дев тўрт оёқлик катта тош тахтани келтириб айвонга қўйибди. Уч қиз Гулиқаҳқаҳ пари билан хайрлашиб тахтага чиқиб ўтиришибди. Хуршид ҳаммадан аввал чиқиб ўтириб олибди. Девлар тош тахтани осмонга кўтариб учишибди. Қизлар ўргангани учун чурқ этишмабди. Хуршид эса кўзини чирт юмиб олибди. Девлар тахта тошни ерга қўйишибди. Қизлар тушиб уй-уйига жўнабди. Хуршид ҳам уйига келиб, каниз қизлардан бирини чақириб, “Уйда ётаман, Лайло келса, мени уйғотасан. Лекин сени сўксам, урсам ҳам кўнглингга олмагин”, деб тайинлабди.\nЭрта билан нонушта вақтига Лайлогул етиб келибди. Уйга кириб кунда ўтирадиган жойига бориб ўтирибди. Лайло Хуршидни уйнинг бир бурчагида кийимларини ечмасдан маст уйқуда ётганини кўрибди. Шу вақт канизлардан бири шошилганича кириб, Хуршид ёнига бориб:\n— Шаҳзодам, туринг, келин ойим келдилар! — деб уйғотаверибди. Хуршид ўрнидан тура солиб:\n— Эй, лаънати, яхши туш кўраётган эдим, мени уйғотиб, тушимни чала қилдинг, бор, бир коса тиниқ сув олиб кел! — деб дўқ урибди. Канизак хитой чиннида булоқнинг тоза, тиниқ сувидан келтириб қўйибди. Хуршид Лайлодан:\n— Мени кечиринг, ухлаб қолибман, — деб узр сўрабди. Ундан кейин канизга:\n— Ҳозир сувга қараб туриб бу кеча кўрган тушимни айтаман, таъбирини тўғри айтасан, — дебди.\n— Тушимда, — дебди у, — хотиним Лайлогул уйдан чиқиб, тўғри ўз уйига борибди. Ойиси бир лаган ош келтириб қўйибди. Ойиси Лайлогулнинг олдига қўйган суякни тозалаб, ичидан чиққан ошиқни чўнтагимга солиб қўйибман. Шу тушим ростмикан? — деб чўнтагидан бир дона ошиқни чиқариб дастурхон устига ташлабди.\nУндан кейин Хуршид Лайлогул ўз уйидан чиқиб кетгани, Олмагул билан учрашгани, унинг лаганидан бир дона олма олиб қўйнига солганини айтибди. У қўйнидан олмани олиб дастурхон устига қўйибди. Кейин Лайлогулнинг Аноргул билан учрашгани, ундан бир дона анор олганини айтибди. Кейин улар билан Гулиқаҳқаҳ парининг тўрт фасллик боғига боргани, девлар билан учрашгани, Гулиқаҳқаҳ парининг уйида қизлар базми бўлгани, ундан кейин гулбоғдаги ҳовузда қизларнинг чўмилгани, у ерда йўқолган Лайлогулнинг кийимини олиб қўйнига солганини айтиб, кўйлакни олиб ёнига қўйибди.\nХуршид бошини кўтариб Лайлогулга қарабди. Лайлогул гоҳ Хуршидга, гоҳ дастурхон устидаги олма, анорга тикилиб қарар, бирор оғиз гапиришга ҳам мадори қолмаган экан. Хуршид кулиб, индамай Лайлогулга қараб тураверибди. Тўсатдан юз берган бу сирларнинг очилишига Лайлогул чидай олмабди. Шартта ўрнидан турибди-да, паранжисини ёпиниб чиқиб кетибди. Хуршид ҳам пешонасига хатни ёпиштириб, унинг кетидан жўнабди. Лайлогул тўғри Гулиқаҳқаҳ парининг олдига борибди. Бугунги воқеани унга бирма-бир айтиб берибди.\nГулиқаҳқаҳ пари қизнинг сўзларини диққат билан тинглабди-да, ўйлаб туриб:\n— Сен кўп диққат бўлаверма. Мен эртага азон вақтида тош тахтага ўтириб, эрингнинг ҳовлисига бораман. Агар у китоб ўқиб турган бўлса, яхши — сенга рухсат бераман. Қайтадан тўй қиламиз. Агар мен борган чоқда у ғафлат уйқусида бўлса, ҳовлисига тош ташлайман. Шаҳзода Хуршид уй-жойи билан ер остига кириб кетади, — дебди ва Лайлогулга қарабди. — Розимисан?\nҚиз ҳеч нарса демабди. “Бориб Хуршидга хабар берсам, пари сезиб қолиб мени нобуд қилиши мумкин. Унга хабар бермасам, ухлаб қолса, пари уни нобуд қилиши мумкин. Унда Хуршиддан ажраламан, энди нима қилиш керак?” деб Лайлогул бир қарорга келмасдан ўрнидан туриб, кетмоқчи бўлибди.\nГулиқаҳқаҳ пари Лайлога қараб:\n— Бу кеча шу ерда қоласан, — дебди. Хуршид бу ерда бўлган сўзларнинг ҳаммасини эшитиб уйига жўнабди. Хуршид бу кеча ухламабди. У саҳар вақтида ўрнидан туриб, ювиниб, тоза ва янги кийимлар кийиб, китоб ўқиб ўтирибди. Ниҳоят, ҳовли тепасида “ғув-ғув, ғув” деган овоз эшитилибди. Хуршид бу овоз Гулиқаҳқаҳ парининг учар тош тахтаси эканлигини сезган бўлса ҳам, ўзини билмасликка олиб, бошини китобдан кўтариб қарамабди.\nГулиқаҳқаҳ пари ҳовли устида айланиб, шаҳзода Хуршидни гилам устида китоб мутолаасида ўтирганини кўрибди. Ҳақиқатан, шаҳзода Хуршид гўзал, ақлли йигит экан. Лайлогулга муносиб экан, деб Гулиқаҳқаҳ пари ўз боғига учиб кетибди. У Лайлогулни чақириб:\n— Бор, Хуршидга айт, тўйни бошласин, тўйга мен ўзим ҳам бораман, — дебди.\nЛайлогул хурсанд бўлганича югуриб Хуршид қошига борибди. Қиз келса, у бечора ҳали ҳам китоб ўқиб ўтирган экан.\n— Туринг, шаҳзода, китобни йиғиштиринг, аввал тўйни бошлайлик, — деб кулибди Лайлогул. Хуршид Лайлогулга парининг рухсат берганини, энди улар доим бирга бўлишларини эшитиб, жуда севинибди. Шу куниёқ тўй бошланибди. Тўйнинг учинчи куни парилар билан бирга Гулиқаҳқаҳ ҳам келиб, куёв-келинга оқ фотиҳа берибди.\nСевишганлар мурод-мақсадларига етибдилар.\n← Аввалги Аввалги Зиёд ботир\nКейинги → Кейинги: Момир билан Сомир


Тушда кийим курса туш табири кийим батафсил малумот ўқинг\nКуйлак кийим ва либос туш табири – Бордию бирон бир инсон тушда кийим ёки шунга ўхшаш матоли буюм курса нимадан дарак беради? Бу ҳақида батафсил малумот.\nТушда янги кийим курган киши дарди бўлса, шифо топишига далолат. Камбағал киши тушида либос курса, пул топишига ишора. Агар савдогар одам тушда куйлак курса, савдосидан фойда топишига ишора. Деҳқон киши учун тушдаги кийим, мўл ҳосилдир.\nБордию бирон кимса тушида йиритиқ ёки ямоқ кийим курса, касал бўлишига далилдир. Бундан ташқари йетишмовчилик тимсоли. Эски туски кийим курган киши, ғам андухга ботади. Кизил, сарик, кора ва ранг баранг кийимларни курган киши, ғамга ботади ва бетоб бўлишига ишора.\nБордию сиз тушингизда эгнингиздан кир кўйлакни йечаётганингизни кўрсангиз, демак қийинчиликлар сизни тарк этади. Киши тушидаги янги кийим, ҳалол молга ишора. Кир босган кийимни тушда йеган кимса ҳаром йўл билан мол давлат топади. Тушида кесилган ва йиртиқ кўйлакни кўрган кишининг умри охирига йетганидан дарак беради.\nТушда кийим курса: Ибн Сийрийн\nТаниқли табирчи Ибн Сийрийн – Агар бирон кимса тушида ипак матодан тикилган куйлак кийиб юрган бўлса, тақводор киши экан. Агар аёл киши ўз устида эркак кишининг киймини кўрса, диний ва дунёвий савобга ишора. Бордию эркак киши эгнида аёллар киймини кийган бўлса, қайғудан далолат.\nТушдаги янги куйлак, ҳалол мол топишга, тоза либос эса инсон қалбининг тоза эканлигидан огоҳ этади. Тушдаги кийим шкафи эса аёлдан ва рутбадан ишор. Бундан ташқари туш соҳиби тушда кийимлик учун мато курса, ҳалол даромадга, йўқчилик ва ташвишлардан қутилишига ишора.\nТуш табири кийим: Ванга табири\nТушдаги кизил кийим, покиза ва озода хотинга ишора беради. Кимда ким тушида уни топиб олса, гўзал ва бой ҳотин олишга ишора. Агар киши тушда кийим илгични курса, меҳмон келишидан огоҳ этади. Кийим мато ёки шунга ўхшаган нарсага уралиб олган киши, насибасини топишга ғайрат билан бел боғлашига далилдир. Бундан ташқари мартабаси улуғ бўлишига ҳам ишора.\nКийим тикиш – бахт учун кураш\nКора кийим – ғам\nОк либос ёки кўйлак – поклик\nОк келин койлак кийса – тез орада хушхабар эшитади\nЙиртик кийим – ташвиш\nКелин куйлак – хушхабар\nКийим сотиб олса – омад\nЯнги кийим кийиш — мартаба\nИчки кийим — хадиксираш\nБундан ташқари чиройли куйлакни тушида кийиб юрган киши, ўнгида ҳурсанд бўлади, Кора куйлак – ғам; иссиқ куйлак – шамоллаш; йиртик либос – жанжалга ва касалликка.\nСатил тушда туш табири


ТИББИЁТ КОЛЛЕЖЛАРИ ФАОЛИЯТИ ТАКОМИЛЛАШТИРИЛМОҚДА\nТИББИЁТ КОЛЛЕЖЛАРИ ФАОЛИЯТИ ТАКОМИЛЛАШТИРИЛМОҚДА Бош сахифа\nБугун мамлакатимизда ёшларни ўзи танлаган соҳанинг малакали мутахассиси бўлиб етишиши учун тизимда изчил ислоҳотлар ўтказилмоқда. Таълим муассасаларининг моддий-техник базаси замон талабига тўлиқ жавоб бериш учун амалий ишлар қилинмоқда. Аммо соҳани ўрганишлар юртимизда касб-ҳунар коллежлари ўқувчи қизларининг эгаллаган касби бўйича ишга жойлаштиришда ўз ечимини кутаётган масалалар борлигини кўрсатмоқда. Айниқса, бу жиҳат тиббиёт коллежлари битирувчилари ўртасида янада яққол кўзга ташланмоқда.\nМисол учун, 2015-2016 ўқув йилида Тошкент шаҳридаги тиббиёт коллежларини 8274 нафар ўқувчи битирган бўлса,уларнинг бор-йўғи 33 фоизи ўз мутахассислиги бўйича иш билан таъминланган,холос.\nШу сабабли, ўтган йили мамлакатимиз бўйича тиббиёт коллежларига 35 минг нафардан зиёд ўқувчи қабул қилинган бўлса, жорий йилда қабул квотаси 7 мингга қисқартирилиб, 28 минг нафарга яқин ўқувчи қабул қилиниши режалаштирилган.\nМаълумки, мамлакатимиз Президентининг 2017 йил 14 мартдаги “Ўрта махсус, касб-ҳунар таълими муассасалари фаолиятини такомиллаштириш чора-тадбирлари тўғрисида”ги 2829-сонли қарори асосида меҳнат бозоридаги реал иш ўринлари ва академик лицейларнинг сифат кўрсаткичи таҳлил қилинган ҳолда 18 та академик лицей касб-ҳунар коллежларига айлантирилди. 4 та академик лицейда ўқувчилар қабули тўхтатилди.\nЯқинда П.Ф.Боровский номидаги Тошкент тиббиёт коллежининг фаолияти ўрганиш натижалари ҳам ушбу муассасада ўқув тарбиявий жараённи ташкил этишда жиддий муаммолар борлигини кўрсатди. Жумладан, коллежда 2 минг реал ўқувчи ўрни мавжуд бўлса-да, бугунги кунда 3 минг 94 нафар ўқувчи таҳсил олмоқда.


Бугунги тезкор ривожланаётган замонда илм-фан, техника ҳам шиддат билан ўсиб бормоқда. Ҳар бир соҳада тараққиёт илгари қадам ташламоқда. Хусусан, илм-фанда ҳам катта ўзгаришлар, сезиларли ютуқларга эришилмоқда. Ҳар бир фанни янги инновацион педагогик технологиялардан фойдаланиб ўқувчиларга етказиб бериш бугунги кундаги таълимнинг асосий талабларидан бири ҳисобланади. Айниқса, Ўзбекистон Республикасининг биринчи Президенти Ислом Абдуғаниевич Каримовнинг 2012 йил 13 декабрдаги ПҚ-1875-сонли қарори қабул қилингандан сўнг мамлакатимизда чет тилларни ўқитишга, ўрганишга бўлган эътибор янада кучайди. Юртимизда чет тилларни ўқитилишида янгича босқич, янгича давр бошланди.\nЧет тили фани тўрт аспеcтга (ўқиш, ёзиш, тинглаб тушуниш ва гапириш) бўлиниб, уларнинг ҳар бири бўйича алоҳида тушунча ва кўникмалар берилмоқда. Таълим технологиялари, бу таълим жараёнида замонавий ахборот технологияларидан унумли фойдаланишдир. Шунингдек, таълим жараёнига замонавий инновацион технологияларини олиб кириш орқали таълим сифати ва самарадорлигини оширишни назарда тутади. Хусусан, чет тилини ўрганишда бундай ахборот-коммуникацион технологиялардан фойдаланишнинг бир қанча афзалликлари мавжуддир. Тил ўрганиш ва ўқитишда замонавий технологиянинг роли беқиёсдир. Технологик воситалардан фойдаланиш чет тили ўрганишнинг ҳар бир аспеcтида қўл келади. Масалан, тинглаб тушуниш учун, албатта компьютер, плеер, CD дискларсиз бу жараённи амалга ошириш мумкин эмас. Тинглаб тушуниш тил ўрганишнинг энг муҳим қисмларидан биридир. Бунда ўқувчи бир пайтнинг ўзида сўзловчининг талаффузи, грамматик қоидаларга риоя қилганлиги, сўз бойлиги ва унинг маъноларига эътибор бериши талаб қилинади. Таълим жараёнида замонавий технологиялардан фойдаланишда ўқувчилар ҳам ахборот - коммуникацион технологияларни яхши билиш ва улардан фойдалана олиши муҳим омил ҳисобланади.\nЧет тилини замонавий технологиялардан фойдаланиб ўргатиш ва ўрганиш энг самарадор усуллардан биридир. Бу жараёнда, жумладан: - компьютерлардан фойдаланганда ўқувчи чет тилидаги видео роликларни, намойишларни, диалогларни кино ёки мультфильмларни ҳам кўриши, ҳам эшитиши мумкин; - чет тилидаги радио эшиттиришлар ва телевидениедаги дастурларни эшитиш ва томоша қилиш мумкин; - анча анъанавий усул ҳисобланадиган магнитофон ва кассеталардан фойдаланиш; - CD плеерлардан фойдаланиш мумкин. Бу техник воситалардан фойдаланиш ўқувчиларнинг чет тилини ўрганишлари жараёнини қизиқарлироқ ва самаралироқ бўлишини таъминлайди. Яна бир омил - Интернет.\nИнтернет орқали чет тилида сўзлашувчилар билан мулоқот қилиш имконияти пайдо бўлади. E-mail орқали хат ёзишиш билан ёзиш машқини такомиллаштириш мумкин. Таълим жараёнига замонавий - коммуникацион технологияларни олиб кириш, улардан мақсадли ва тўғри, унумли фойдаланиш, улар орқали ўқувчида чет тилига бўлган қизиқишни орттириш, ўқитиш самарадорлигини ошириш энг муҳим масала ҳисобланади. Бу орқали таълимнинг инновацион технологияларидан фойдаланишга имконият туғилади ва талаб ортади. Бугунги кунда инновацион таълим технологияларининг бир неча хил усуллари мавжуд. Улардан дарсларда мавзуни ёритишда кенг ва турли усулларидан фойдаланилса, дарснинг самарадорлиги юқори бўлади ва ўқувчиларнинг дарсга бўлган қизиқишларининг ортиши ҳам таъминланади. Таълим жараёнига янгиликларни олиб кириш ва уларни тадбиқ қилиш орқали таълим самарадорлигини оширишга эришиш мумкин. Чет тили дарсларининг ўқитилишида турли ролли, ҳаракатли ўйинлардан фойдаланиш ҳам дарсга, ҳам тил ўрганишга бўлган қизиқишни ортишига сабаб бўлади.\nЎқувчиларнинг жуфт ёки кичик гуруҳларда ишлашлари бошқалар билан коммуникатив алоқа қилишлари учун ёрдам беради. Таълим жараёнида график органайзерлардан фойдаланиш мавзуни ёритишда, уни ўқувчиларга етказиб беришда энг муҳим воситалардан ҳисобланади. Бир мавзуни ёритишда бир неча хил график органайзерлардан фойдаланиш ҳам мумкин. Чет тилини ўқитишда график органайзерлардан фойдаланиб, мавзуга оид янги сўзларни, грамматик қоидаларни тушунтириш мақсадга мувофиқдир. График органайзерлар орқали булар берилса, ёдда сақланиб қолиши ҳам осон бўлади.\nЧет тилини ўқитиш жараёнида турли хил жадваллардан фойдаланишнинг ҳам самараси юқоридир. Таълим жараёнида жадваллардан фойдаланиб, ўқувчилар маълум бир грамматик қоидани, масалан, замонлардан фойдаланиб гаплар тузиш, янги сўзларни жойлаштириб чиқиши мумкин. Чет тилини ўрганишга эҳтиёж юқори бўлган бир даврда, таълим жараёнида замонавий ахборот технологияларидан, инновацион таълим технологияларидан унумли фойдаланиш бу жараённи самарали бўлишига олиб келади.\nТўрақўрғон туман 40-мактаб инглиз тили фани ўқитувчиси\nЧЕТ ТИЛИНИ ЎҚИТИШ МЕТОДИ\nҲар бир тилнинг ўз тарихи, бойлиги, имконияти, ривожланиш босқичлари бор. Бугунги интреграллашув жараёнида ёшларга чет тилларини пухта ўргатиш давр талабига айланди. Ҳозир ғарб халқлари тилини ўрганишга қизиқиш ортмоқда.\nЧЕТ ФОЙДАЛАНИШ ЎҚИТИШДА ТИЛИНИ ТЕХНОЛОГИЯЛАРДАН ИННОВАЦИОН


Коронавирусга чалинган Дональд Трампнинг аҳволи ҳақида маълумот берилди - Zamin.uz\nЎзининг коронавирусга чалингани ҳақида хабар берган АҚШ президенти Дональд Трампда COVID-19’нинг кучсиз белгилари кузатилмоқда ва у 2 октябрь куни миллатга мурожаат қилишни режалаштирмоқда. Бу ҳақда АҚШ президенти администрациясидаги юқори лавозимли манбага таяниб, CNN телеканали хабар берди.\n«Оқ уйнинг расмий вакили Трампнинг аҳволини коронавируснинг ‘кучсиз белгиларига’ эга деб тавсифлади. Президентнинг ёрдамчилари жума куни унинг халққа мурожаат қилишини таъминлаш учун йўл изламоқда, эрталаб бу ҳақда қарор қабул қилинмаганди», — дея таъкидлаган телеканал.\nПрезидент администрацияси вакилининг маълум қилишича, Трампда асосий белгилар кузатилмаяпти ва у Оқ уйдаги қароргоҳидан ишлашни режалаштирмоқда.\nОқ уй раҳбарининг шахсий шифокори Скотт Атласнинг Fox News телеканалига берган интервьюсида айтишича, даволашнинг зарур давридан кейин президентнинг соғлиғи тўлиқ ва тез тикланишини кутмоқда. Шифокор президентни, айниқса, ҳозирги ёшида «жуда энергетик одам» деб атаган.\nБундан ташқари, АҚШ Конгрессининг юқори палатасидаги Юридик қўмитага раҳбарлик қилувчи республикачи сенатор Линдси Грэм Дональд Трамп билан 2 октябрь куни эрталаб гаплашганини маълум қилган.\nСенаторнинг сўзларига кўра, президент яхши кайфиятда бўлган. Унинг қўшимча қилишича, Трамп АҚШнинг янги Олий судьясини тайинлаш масаласи бўйича тайёргарлик ҳақида сўраган.\nЭслатиб ўтамиз, АҚШ президенти Дональд Трамп Twitter’даги саҳифаси орқали ўзи ва турмуш ўртоғи Мелания Трампда коронавирус аниқланганини маълум қилганди. “Замин” янгиликларини “Facebook”да кузатиб боринг\nТрампда вирус аниқлангач, фонд бозорида нархлар ўзгариб кетди\n3-10-2020, 14:15, Дунё\n30-09-2019, 18:30, Дунё\nДональд Трампнинг ўғли хотини билан ажрашмоқда\n16-03-2018, 12:19, Дунё


ЖАМОАТ КОМИССИЯЛАРИ ФАОЛИЯТИГА БАҒИШЛАНДИ - Ўзбекистон овози газетаси\nЖАМОАТ КОМИССИЯЛАРИ ФАОЛИЯТИГА БАҒИШЛАНДИ\n«Халқ депутатлари Тошкент шаҳар Кенгаши қошидаги жамоат комиссиясининг фаолиятини самарали ташкил этиш ҳамда услубий ёрдам кўрсатиш масалалари». Тошкент шаҳар ҳокимлигида шу мавзуда бўлиб ўтган семинарда ННТ ва фуқаролик жамиятининг бошқа институтларининг фаолияти атрофлича таҳлил этилди. Унда ижтимоий-иқтисодий масалаларни ҳал этишга қаратилган лойиҳаларни аниқлаш ҳамда молиялаштиришда холислик принципларига алоҳида эътибор қаратиш кераклиги таъкидланди.\nШунингдек, халқ депутатлари Тошкент шаҳар Кенгаши ҳузурида ташкил этилган жамоат комиссиясининг ваколатларига кирадиган масалалар бўйича маълумот берилди. Хусусан, Жамоат комиссияси ННТ ва фуқаролик жамиятининг бошқа институтлари маҳаллий давлат ҳокимияти органлари билан ижтимоий аҳамиятга эга дастур ҳамда лойиҳаларни амалга оширишдаги ҳамкорлигини чуқурлаштиришга кўмаклашиши айтиб ўтилди. Уларнинг таклифларини ўрганиш орқали ижтимоий шерикликнинг устувор йўналишлари белгиланади. Низомга асосан ушбу комиссия йилда бир марта халқ депутатлари Тошкент шаҳар Кенгашига бажарган ишлари бўйича ҳисобот тақдим этади.\nСеминар сўнггида Олий Мажлис ҳузуридаги нодавлат-нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди томонидан эълон қилинган биринчи ва иккинчи грант танловида ғолиб деб топилган ННТ ва ОАВга сертификатлар топширилди.\nБундай семинарлар мамлакатимизнинг бошқа ҳудудларида ҳам ўтказилди.


«Ички ишлар ходими пиёданинг ўлимига сабабчи бўлди. Унга чора кўриладими?» — Расмий муносабат\n«Ички ишлар ходими пиёданинг ўлимига сабабчи...\n05.08.2019 11:51 0 1911\n2019 йилнинг 2 август куни ижтимоий тармоқларда «Ички ишлар ходими пиёданинг ўлимига сабабчи бўлди. Унга чора кўриладими?» сарлавҳаси билан тарқатилган хабар Тошкент вилояти ички ишлар бош бошқармаси томонидан ўрганиб чиқилди. Бу ҳақда Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар бериб ўтди.\n«Ҳақиқатдан ҳам жорий йилнинг 20 июль куни соат 22:35ларда, 1985 йилда туғилган Б.З. отасига тегишли «Lacetti» русумли автомашинани миниб чиққан. У Тошкент вилояти, Бўстонлиқ тумани, «Хўжакент» маҳалла фуқаролари йиғини ҳудудидан ўтувчи 4Р12 «Бектемир-Чорбоғ» автомобил қатнов йўлининг 72-км. бўйлаб, Бектемир йўналиши томондан Чорбоғ йўналиши томонга қараб бошқариб кетаётган бўлган. Ўша вақтда Б.З. ўз йўналишига нисбатан чап томондан, ўнг томонга ҳаракатланиб ўтаётган пиёдани, 1962 йилда туғилган С.Р.ни автомашинанинг олди томони билан уриб юбориб, йўл-транспорт ҳодисаси содир этган. Натижада С.Р. олган тан жароҳатлари билан ҳодиса жойида вафот этган.\nТерговга қадар текширув ҳаракатлари олиб бориш жараёнида, ҳайдовчи Б.З. Андижон вилоятида жойлашган ҳарбий қисмда ишлаши аниқланиб, тўпланган ҳужжатлар Бўстонлиқ туман прокуратурасига юборилди. Ҳозирда мазкур ҳолат юзасидан ҳудудий ҳарбий прокуратура томонидан тергов ҳаракатлари олиб борилаётгани маълум бўлди.\nШу ўринда таъкидлаш жоизки, айрим ижтимоий манбалар нотўғри хабарлар тарқатиб, Ўзбекистон Республикасининг «Ахборот олиш кафолатлари ва эркинлиги тўғрисида»ги (11-модда, Ахборотнинг тўғрилиги учун жавобгарлик) ва «Ахборот эркинлиги принциплари ва кафолатлари тўғрисида»ги (7-модда, Ахборотдан ҳамма эркин фойдаланиши мумкинлиги ва унинг ҳаққонийлиги) қонунларини бузиб фаолият олиб бормоқда. Бу билан ижтимоий тармоқ фойдаланувчиларини нотўғри маълумотлар билан таъминламоқдалар», — дейилади хабарда.


Польша Президенти қутловида бундай дейилади: “Мамлакатларимиз ўртасида самарали муносабатлар йўлга қўйилганини мамнуният билан таъкидламоқчиман. Польша Ўзбекистонни Евроосиё минтақасидаги муҳим шерик, деб билади ва мустақиллик йилларида Ўзбекистон эришган улкан ютуқларни ҳурмат қилади. Сизнинг раҳнамолигингизда Ўзбекистоннинг яқин қўшнилари билан алоқалар бўйича амалга оширилаётган янгича сиёсатни диққат билан кузатиб бормоқдамиз. Бундай яқин қўшничилик сиёсати Марказий Осиё минтақасидаги барқарорликни янада мустаҳкамлашда муҳим аҳамиятга эга”.\nЎзбекистон Республикаси Президенти Шавкат Мирзиёев қутловида “Ўтган даврда икки давлат ўртасида мустаҳкам дўстлик ва ўзаро англашув анъаналарига асосланган амалий муносабатлар ўрнатилган”и алоҳида таъкидланган.\nДавлатимиз раҳбари “Ўзбекистон Польша билан сиёсий-дипломатик, маданий-гуманитар соҳаларда ўзаро манфаатли амалий ҳамкорликни янада кенгайтириш, савдо, қишлоқ хўжалиги, инвестиция ва инновациялар, туризм ҳамда бошқа кўплаб йўналишлар бўйича аниқ дастур ва лойиҳаларни амалга ошириш тарафдори” эканини қайд этган.\nЎзбекистон Президенти мамлакатларимиз бундан буён ҳам “Ўзбекистон билан Польша ўртасидаги муносабатларни чуқурлаштириш, ўзаро ҳурмат, тенг ҳуқуқлилик ва ишонч принциплари асосида янада мустаҳкамлаш борасида ҳамкорликни давом эттириши”га ишонч билдирган.


Жиззахлик тажрибали деҳқон ёшларга шахсий томорқадан самарали фойдаланиш йўлларини ўргатди | O'zLiDeP\nЖиззахлик тажрибали деҳқон ёшларга шахсий томорқадан самарали фойдаланиш йўлларини ўргатди\nO‘zLiDeP Жиззах вилоят Кенгаши Дўстлик туманидаги “Қаҳрамон” маҳалласида “Шахсий томорқадан самарали фойдаланиш йўллари” мавзусида кўргазмали семинар ўтказди.\nДастлаб иштирокчилар маҳаллада шахсий томорқадан самарали фойдаланаётган аҳоли хонадонлари тажрибаси билан танишди. Шу ҳудудда яшовчи 85 ёшли Шарофиддин ота Қурбоновнинг 2 сотихлик томорқадан яхшигина фойда олиб келаётгани барчада катта қизиқиш уйғотди.\nМаълум бўлишича, Шарофиддин ота эрта баҳорда иссиқхонада помидор, бодринг кўчатларини парваришлайди. Кўчатларни харидорларга тарқатгач, бўшаган майдонга турли сабзавотлар экади. Шу тариқа ердан йил давомида унумли фойдаланади.\n“Иссиқхонадан йилига икки маротаба ҳосил оламиз. Ҳозирга қадар асосан помидор ва бодринг кўчатларини етиштирар эдик. Энди фаолиятимизни кенгайтириб, бодринг, редиска ва булғор қалампирларини парваришлаяпмиз”, – дейди тадбиркор.\nСеминар давомида отахондан иссиқхона ташкил этиш ва томорқадан самарали фойдаланиш бўйича зарур тавсиялар, маслаҳатлар олган иштирокчиларимиз шу куннинг ўзиданоқ тадбиркорлик фаолиятини бошлашга киришди.\n“Иссиқхонани айланар экансиз, мўъжазгина томорқадан унумли фойдаланаётган 27 набира, 10 чеваранинг бобоси ишларини кўриб баҳри дилингиз очилади. Кўпинча пул топиш, яхши яшашни орзу қиламизу, аммо оёғимиз остидаги ердан унумли фойдаланишни ўйлаб ҳам кўрмаймиз. Семинардан сўнг томорқадан фойдаланиш тўғрисидаги фикрларим ўзгарди. Энди мен ҳам ўз бизнесимни бошлашга қарор қилдим”, – дейди тадбир иштирокчиси Малоҳат Эгамова.


27 Январь 10:42\nAQTÓBE. Кazinform - Ақтўбе шаҳрининг 2050 йилгача бўлган бош режаси тақдим этилди. Бу биринчи ва иккинчи босқич, деб хабар беради Кazinform мухбири.\nЛойиҳалаштириш компанияси 2050 йилгача бўлган шаҳар режасини тақдим этди ва таклифларни кўриб чиқди. Стратегик ҳужжат шаҳарнинг демографик ҳолатига асосланади. Яъни, 25 йил ичида шаҳар аҳолиси 950 минг кишига етиши мумкин.\n«Биз Ақтўбе шаҳрининг ҳудудий ривожланишини аниқлаш имконини берадиган барча соҳаларни қамраб олдик ва қилинадиган ишларга аниқлик киритдик. Жамоат хавфсизлигини таъминлаш, қулай муҳит яратиш каби барча муҳим масалалар қамраб олинди», — деди компания директори Любовь Нисанбаева.\nТабиий ва техноген офатлар ҳам ҳисобга олинди. Хусусан, аҳоли турар жойларини сув тошқинидан ҳимоя қилиш концепцияси ишлаб чиқилди. Хусусан, лойиҳалаштирувчилар қор ва ёғингарчилик сувларини тўсиш учун Ақтўбе шаҳридаги асосий ҳалқа йўли бўйлаб 260 метрлик яшил камар қуришни таклиф қилмоқда.\nЙиғилиш якунида вилоят ҳокими Ондасин Оразалин вилоят йўловчи транспорти ва автомобил йўллари, қурилиш, архитектура ва шаҳарсозлик бошқармаси раҳбарларига стратегик ҳужжатни атрофлича ўрганиб, қатор таклифлар киритиш бўйича топшириқлар берди.